text:
विवाह गृहस्थ जीवनके मूल आधार थिकैक । गृहस्थ जीवनमे उत्तम संतति उत्पन्न कए परिवार, समाज, देश एवम् विश्वकें धरोहरके रूपमे सर्वश्रेष्ठ योगदान देबाक सहस्त्रों उदाहरण इतिहासक पन्नामे अंकित अछि । उदाहरणस्वरूप अनेकों मनीषि-प्रभृति विश्वक मानस पटल पर अपन साधनामयी, ज्ञानमयी तथा उत्कृष्टमयी सेवा केर माध्यमें वंदित छथि । वैवाहिक बंधन सदृश पवित्र परंपराकें वर्तमान समयमे जाहि तरहें स्थापित विजातीय विवाह केर माध्यमें कुत्सित आ निम्नस्तरीय षडयंत्र चलि रहल अछि, सभ्य समाजक लेल अभिशाप थिक ।
विवाहक स्वरूपक जखन चर्चा करैत छी चाहे विजातीय, समजातीय वा गंधर्व विवाहक गप्प किऐक न हो, सर्वप्रथम कुल-खानदानक महान परंपराक विपरीत गृहस्थ जीवनक पवित्रताके खंडित कएल जा रहल अछि संगहिं सद्गुणक क्षरणसँ अपसंस्कृतिक दुर्गन्ध सगतरि पसरि रहल अछि घोर चिंताक विषय थिक । विजातीय विवाह समाजक विलक्षणताके खंडित तS करितहि अछि, बल्कि संबंधमे विकृतिक संग-संग पारिवारिक-सामाजिक जीवनमे दुर्गन्धके सेहो प्रसारित करैत अछि ।
अन्तर्जातीय विवाह वर्तमान समयमे सुरसा जेकाँ मुँह बौने ठाढ़ अछि । जातिक विषमताके तोड़बाक गप्प तS बड्ड नीक लगैत अछि मुदा एहि प्रकारक विवाहके सभ्य समाज कहियो स्वीकार नहि कS सकैत छथि । अन्तर्जातीय विवाहके जे कियो समर्थन करैत छथि ओ लोकनि पारिवारिक, सामाजिक एवम् सांस्कृतिक रोगसँ ग्रसित रहैत छथि ।
अस्तु, विज्ञान चाहे कतबो आगाँ बढ़ि जाय मुदा शास्त्र-पुराणमे लिखल गप्पके आई धरि चैलेंज नहि कS पाबि सकल अछि । अपना आपके अगड़ा जाति कहSवला समुदाय ककरा स्वार्थे अन्तर्जातीय विवाहक चर्चा सार्वजनिक रूपें करबाक साहस करैत छथि से नहि बुझि पाबि रहल छी ।
विज्ञान कोनो मनुक्खके खुन चढ़ेबासँ पहिने ओहि व्यक्तिक ब्लड ग्रुप किऐक टेस्ट करैत अछि ? तहिना हमर शास्त्र-पुरान, मूल, गोत्रके अन्वेषित करबाक बहुत पुरान परिपाटी बना विवाह-बंधनमे बँधबाक लेल कहने छथि ।
हमर व्यक्तिगत अभिमत अछि जे कोनो रूपें अन्तर्जातीय विवाहक समर्थन नहि कयल जेबाक चाही । संगहिं एहि तरहक विवाहमे भाग लेनिहारके सेहो विरोध कयल जेबाक चाही । ई बुझबामे थोड़बो भांगठ नहि जे एहि प्रकारक विवाहमे भाग लेनिहार व्यक्ति वा परिवारके सामाजिक कद समाजसँ कतेक दूर छन्हि । विजातीय विवाहसँ उत्पन्न संतान वर्णशंकर कहाबैत छथि । कुल-खानदान समेत स्वर्गस्थ पितर सेहो कष्ट पबैत छथि । गीतामे स्पष्ट संकेत अछि :
“संकरो नरकायैव कुलघ्रानां कुलस्य च ।
पतन्ति पितरो ह्येषां लुप्तपिण्डोकक्रिया ।।”
जय श्री हरि ।
– राजकुमार झा


c: text/html

text:
मैथिली केर अमर साहित्यकार स्वर्गीय हरि मोहन झाक प्रसिद्धउपन्यास पर आधारित अछि डीडी बिहार केर नवका धारावाहिक ’’कन्यादान’’
– राजु बोहरा, वरिष्ठ फिल्म एवं टीवी पत्रकार, नई दिल्ली
साहित्यिक कृति आदि पर धारावाहिक बनेबाक परंपरा बहुत पुरान अछि। मुंशी प्रेमचंद, शरदचंद्र, रविंद्र नाथ टैगोर, बाबा नागार्जुन, भीष्म साहनी जेहेन अनेको साहित्यकार छथि जिनकर कृति सब पर दूरदर्शन द्वारा एखन धरि एक सँ बढिकय एक धारावाहिक केर निर्माण कैल गेल अछि। एहि कड़ी मे बिहार दूरदर्शन द्वारा सेहो आब साहित्य अकादमी प्राप्त मैथिली केर अमर साहित्यकार स्वर्गीय हरि मोहन झाक प्रसिद्ध उपन्यास ’’कन्यादान’’ पर धारावाहिक बनेबाक फैसला कैल गेल। पटना दूरदर्शन केर निदेशक श्री पी.एन. सिंह द्वारा एहि दिशा मे पहल भेल आर एहि उपन्यास पर धारावाहिक बनेबाक स्वीकृति प्रदान कैल गेल।
कन्यादान एगो एहेन लड़कीक कथा अछि जेकर अनपढ़ होयबाक कारण ओकर पति ओकरा छोड़िकय चलि जाएत अछि। उपन्यास केर नायिका अपन अशिक्षाक चलते भैर जिनगी एकाकी जीवन बितेबाक लेल मजबूर भऽ जाएछ। उपन्यास मे मिथि
लांचल केर कला संस्कृति आर परंपरा आदिक बहुते उमदा ढंग सँ प्रस्तुत कैल गेल अछि। ई उपन्यास जतय महिला शिक्षा पर जोर दैत अछि, ओत्तहि मिथिलांचल केर विकास लेल सेहो संदेश दैत अछि।
धारावाहिक केर निर्माण “यूके फिल्म्स एंड टीवी नेटवर्क” केर बैनर मे कैल जा रहल अछि। वृहस्पति तथा शुक्र दिन केँ प्राइम टाइम मे राति 8 बजे सँ 8.30 बजे धरि डीडी बिहार पर ई धारावाहिक देखायल जा रहल अछि। ई धारावाहिक दर्शक सब केँ खूब पसिन पड़ि रहल अछि, कियैक तऽ एहि मे मिथिलांचल केर छवि केँ बहुते नीक जेकाँ परोसल गेल अछि।
एहि चर्चित धारावाहिक मे जे कलाकार विभिन्न किरदार मे अभिनय केलनि अछि ताहि मे गिरीश शर्मा, मुस्कान सिंह, आरिफ शेख, स्वर्लिण कौर, सुनील गुप्ता, नीलाक्षी, विकास सिन्हा, नीलम दुबे जेहेन कलाकार सबहक नाम मुख्य रूप सँ शामिल अछि।
एहि धारावाहिक केर पटकथा आर संवाद लिखलनि अछि सुधांशु गुप्त एवं राजीव गुप्त। ”कन्यादान” केर निर्माता छथि उदय कुमार आर धारावाहिक केर कुशल निर्देशन कय रहला अछि जानल-मानल धारावाहिक डायरेक्टर चंद्रसेन सिंह जे दूरदर्शन राष्ट्रीय चैनल डीडी नेशनल केर ”मंगलसूत्र-एक मर्यादा”, ”एक किरण रौशनी की”, ”जज्बात” तथा ”लेडी इस्पेक्टर” जेहेन लोकप्रिय धारावाहिक सबकेँ सेहो निर्देशित कय चुकल छथि।
छोट पर्दाक दर्शक वास्ते निर्माता उदय कुमार केर नाम सेहो कोनो खास परिचय केर मोहताज नहि अछि। निर्माता उदय कुमार मूलरूप सँ गिरिडीह झारखण्ड केर रहनिहार आर ओ बतौर निर्माता दिल्ली तथा मुंबई मे रहिकय पैछला बीस वर्ष सँ छोट पर्दाक धारावाहिक आर विभिन्न कार्यक्रमक निर्माण मे लगातार सक्रिय छथि। दूरदर्शन केर नेशनल चैनल ”डीडी वन” सँ लैत ”डीडी उर्दू”, ”डीडी काशीर”, ”डीडी सह्याद्रि”, ”दूरदर्शन नॉर्थ ईस्ट” सहित दूरदर्शन केर लगभग सब रिजनल चैनल्स वास्ते अनेक मनोरंजन व सामाजिक प्रधान सोशल जागरूक करयवला धारावाहिक और कार्यक्रम आदिक निर्माण कय चुकल छथि जाहिमे कतेको धारावाहिक और कार्यक्रम सबकेँ दर्शक द्वारा खूब सराहल सेहो गेल अछि।
उदय कुमार द्वारा निर्मित चर्चित धारावाहिक आर कार्यक्रम मे “कन्यादान” केर अलावा “आईना”, “उपहार”, “मारे गये गुलफाम”, “रहनुमा”, “लगन”, “और कौन”, “आदाब अर्ज”, “तर्ज-ए-बया”, “फिक्र-ए-मुस्तकबिल” जेहेन जागरूक करयवला धारावाहिक और कार्यक्रम मुख्य रूप सँ शामिल अछि।
“कन्यादान” केर अलावा वर्तमान समय मे मुंबई दूरदर्शन यानी “डीडी सह्याद्रि” मे सेहो हिनकर प्राइम टाइम मे राति 9 बजे सोम, मंगल आर बुध दिन केँ एकटा आरो चर्चित डेली शो “सुशिलेचा देव” सुशीला केर देवता नाम सँ चलि रहल अछि जे मराठीक सुप्रसिद्ध साहित्यकार वामन मल्हार जोशीक मशहूर उपन्यास पर आधारित अछि।
एकरा संगहि ओ दूरदर्शन केर राष्ट्रीय चैनलक वास्ते बांग्लाक मशहूर लेखिका सुचित्रा भट्टाचार्य केर प्रख्यात उपन्यास पर एकटा बड़का धारावाहिक “अपने लोग” सेहो बना रहला अछि जेकर पायलट ऐपिसोड केर निर्माण कैल चुकल अछि। कुल मिलाकय दूरदर्शन बिहार केर ई धारावाहिक “कन्यादान” शिक्षा केर महत्व केँ बेहद गंभीरता सँ दर्शाबैत अछि। संगहि मैथिली साहित्यक ओज आ समाजक सब वर्ग सँ जुड़ल मर्म केँ देश भरि मे परिचित करेबाक नीक अवसर बना रहल अछि।

robotstxt: allowed

filter: keep


text:
दरभंगा। 02 दिसम्बर। [प्रणव कुमार चौधरी] प्यार मे लोग पागल भ' जायत छथि। प्यार मे आन्हर भ' लोग किनको संग पड़ा जायत छथि। आय कैल्हि फेसबुक केँ क्रेज नवयुवक नवयुवती सभमे बहुत बढ़ल अछि। टटका फेसबुकिया घटना मे कैल्हि शुक्र दिन एसएसपी दिलनवाज अहमद केर समक्ष एक एहने मामला आयल।
प्राप्त खबर केर मुताबिक बहादुरपुर थाना क्षेत्रक दिलवारपुर गाम केँ 12वीं मे पढ़ैय बाली एक नाबालिग लड़की के दू बरख पहिने दरभंगा शहर के लक्ष्मीसागर मे रहैय बला ऐगो हमउम्र लड़का सँ फेसबुक पर दोस्ती भ' गेलनि। अस्थिर - अस्थिर दोस्ती प्यार मे बदैल गेल। दुनू के प्यार एहेन परवान चढ़ल कि लड़की ओहि लड़का से बिआह करबाक जिद्द ध' लेली।
पछिला गुरू दिन सांझ क' लड़की कोचिंग सँ देरी वापस एली तेँ हुनकर पिता हुनका सँ ऐहिक कारण मुछलैन्ह जे किएक एतेक देरी भेल। एहि बात पर बाप बेटी मे बहस हुअ लागल। तखने लड़की के पिता तामस मे हुनका घर सँ भागैय लेल कहलैन। एहि पर लड़की घर सँ निकैल दरभंगा स्टेशन पर पहुँच गेली आ रास्ता स' अप्पन फेसबुकिया दोस्त क' फोन करके तुरन्त आबैय लेल कहली।
किछु घरिक बाद लड़का सेहो स्टेशन पर पहुँचल आ दुनु ओतहि वेटिंग रूम मे रुकल। लड़की काइन काइन के लड़का सँ अप्पन सभ दुखड़ा सुनेलनि। लड़का लड़की के बुझा सुझा ढांढस बंधेलक आ फेर अगला दिन लड़की घर पर पहुँचल। लड़की के घर पर पहुँचते लड़की के माँ तामस मे फेर सँ हुनका डाँटि देलनि एहि बिच लड़की के फेसबुकिया दोस्त एकदम हीरो जोका एंट्री मारैत पहुचल आ लड़की के माँ के धमकी द' कहलक की लड़की के यदि अहाँ सभ प्रताड़ित केलहुँ तेँ ऐहिक अंजाम बहुत गलत होयत।
जाहि पर लड़की के माँ पुलिस क' फोन क' देलनि। पुलिस दुनु क, पकैङ प्रभारी एसएसपी दिलनावज अहमद लग ल' गेलनि। ओहिठाम लड़का के परिजन सभ उपस्थित छला मुदा लड़की दिस सँ कियो नहि पहुँचल। थाना मे लड़की बयान देलनि कि लड़के हुनका फोन क' के बजेना रहैथ। जाहिक बाद पुलिस लड़की क' महिला थाना मे राखैत परिजन के सूचना देलक। लड़का क' तत्काल न्यायिक हिरासत मे भेज देल गेल। श्री अहमद कहला कि दुनु क' कोर्ट में पेश कायल जैत। कोर्ट मे बयान के बाद कोर्ट के निर्देशानुसार आगू के कारवाई कायल जायत।


text:
समितिसे नमूना विद्यालयके अनुगमन
पहुरा समाचारदाता
हसुलिया, २६ असार । कैलारी गाउँपालिकाके नौ वडामे रहल नमूना विद्यालयके अनुगमन करल बा ।
गाउँपालिकास्तरिय अनुगमन समितिसे नमूना विद्यालयके अनुगमन करल हो । गाउँपालिकाके आर्थिक सहयोगमे नमूना विद्यालय बनाइल बावै । गाउँपालिकास्तरिय अनुगमन समितिके संयोजक एवम गाउँपालिकाके उपाध्यक्ष लक्ष्मी सत्गौवाके नेतृत्वमा अनुगम टोली खटल रहे । टोलीमे समितिके सदस्य रन्जिता चौधरी, शिक्षा शाखा प्रमुख गणेश मिश्र लगायत सहभागी रहल रहिट ।
विद्यालय नमूना घोषणा होसकेलपाछे मापदण्ड अनुसार चलल् नाइ चलल् हेरल शिक्षा शाखा प्रमुख मिश्र जानकारी डेलै । ‘गाउँपालिकासे नमूना विद्यालय सञ्चालनके लाग हरेक बरस आर्थिक सहयोग करटी आइल बा’, उहाँ कहलै–‘सहयोग लेसेकलपाछे विद्यालय मापदण्ड अनुसार चलल् बा कि नाइहो, कार्यक्रम करले बावै किल नाइहो्, उ बुझक् लाग अनुगमन करल हो ।’
समितिसे वडा नम्बर ६ स्थित अपरम्पार आधारभूत ओ जनता माध्यमिक विद्यालयमे निर्माण करल सूचना तथा सञ्चार प्रविधि (आइसीटी) के अनुगमन करल गाउँपालिकाके कर्मचारी रविन्द्रकुमार चौधरी जानकारी डेलै ।
ओस्टके, शिक्षकहे आयोजना करल आइसीटी सम्बन्धी तालिमके फेन अनुगमन करल बा । ओस्टके, गाउँपालिका स्तरीय संयुक्त अनुगमन समितिसे हसुलियास्थित डेरी उद्योग ओ हसुलिया बजारमे जडान करल सौर्य बत्तीके अनुगमन करल बा । एक सहकारी एक उद्योग कार्यक्रम अन्तर्गत कालिका सहकारीमे स्थापना करल डेरीके अनुगमन करल हो ।
गाउँपालिकाके उपाध्यक्ष लक्ष्मी सत्गौंवाके नेतृत्वमे हुइल अनुगमनमे समितिके सदस्य रञ्जिता चौधरी, प्रमुख प्रशासकीय अधिकृत खगेन्द्रराज जोशी, पूर्वाधार विकास समितिके संयोजक कमलप्रसाद चौधरी, योजना शाखा प्रमुख सन्तोषकुमार चौधरी, रेबन्त बोहरा लगायत सहभागी रहल रहिट ।


text:
नवका- पुरनका लेख सर्च करु...
वर्तिका नंदा केर टेलीविजन एण्ड क्राइम रिपोर्टिंग
वर्तिका नंदा केर नवका किताब टेलीविजन एण्ड क्राइम रिपोर्टिंग के विमोचन पिछला दिन भेल. जेहि दिन विमोचन छल ओहि दिन अयोध्या मामला पर इलाहाबाद हाईकोर्ट के फैसला सेहो आबय के छल. ओहि कारण सं विमोचन कार्यक्रम मे नहि जा सकलौं.
मुदा आब जखन वर्तिका नंदा के एहि किताब के पढ़य के मौका मिलल त लिखय लेल बैसि गेलहुं. वर्तिका जी एहि सं पहिने 'अपराध मीडिया और अपराध रिपोर्टिंग' 'टेलीविजन और अपराध पत्रकारिता' और 'मीडिया और जन संवाद' किताब लिख चुकल छथीह.
वर्तिका बड़ नीक लिखय छथीह. लेखनी पर हिनकर पकड़ गजब के छनि. हिनकर लेखनी मे अहां के गजब के प्रवाह देखय लेल मिलत. कोनो विषय पर अहां हिनका सं विचार ल सकय छी. वर्तिका जी आओर हम आईआईएमसी मे संगे छलहुं. एहि के बाद एनडीटीवी आओर सहारा समय न्यूज़ चैनल मे सेहो संगे काज कएलहुं.
वर्तिका जी न्यूज मे सेहो काज क चुकल छथीह आओर लोकसभा चैनल के शुरुआत करय वाला मे से छथीह. देश के तमाम पत्र-पत्रिका मे हिनकर लेख छपैत रहय छनि. आब ई जे नवका किताब आएल त पढ़य के मौका मिलल. ई किताब रिपोर्टिंग के क्षेत्र मे आबय वाला नवका पत्रकार सभ के लेल बड़ नीक छनि.
वर्तिका चूंकि खुद जी न्यूज आओर एनडीटीवी मे क्राइम रिपोर्टिंग क चुकल छथीह ओहि लेल क्राइम रिपोर्टर के फील्ड मे आबय वाला परेशानी सं अवगत छथीह. ई किताब अनुभव के आधार पर लिखल गेल अछि. पत्रकारिता के छात्र के लेल ई काजक किताब अछि.
एहि किताब के सभसं पैघ बात ई अछि जे नवका पत्रकार के नहि लगतन्हि जे ओ थ्योरी पढ़ि रहल छथिन्ह. एकदम सं प्रैक्टिकल जका सभ अछि. ई एहि लेल संभव भ पाएल अछि किएक त वर्तिका जी लेडी श्रीराम कॉलेज मे पत्रकारिता विभाग के हेड सेहो छथिन्ह. एहि किताब मे हिनकर अध्यापन आओर न्यूज चैनल के काज के नीक तालमेल देखय लेल मिलत.
किताब मे क्राइम रिपोर्टिंग मे काज आबय वाला छोट-छोट बात के ध्यान राखल गेल अछि. हम त किताब पहिले दिन पूरा खत्म करि देलहुं. जेहिआ एहि किताब के विमोचन रहय ओहि दिन कार्यक्रम मे साहित्य अकादमी के अध्यक्ष प्रो. अशोक चक्रधर... पीपली लाइव फिल्म के लेखक-निर्देशक अनूशा रिजवी आओर महमूद फारूकी सेहो गेल छलखिन्ह.
वर्तिका जीक ई किताब राजकमल प्रकाशन सं आएल अछि. वर्तिका जीके हमर शुभकामना अछि जे ओ एहिना खुब किताब लिखैत रहतीह... प्रगति करैत रहतीह.
सदस्यता लें टिप्पणियाँ भेजें (Atom)


text:
प्रो. अमरेन्द्र झा, अन्तर्राष्ट्रीय संयोजक, अखिल भारतीय मिथिला राज्य संघर्ष समिति जानकारी करबैत कहलैन अछि जे २१ जुलाई २०१५ केँ “अखिल भारतीय मिथिला राज्य संघर्ष समिति” केर तत्वाधान मे जंतर-मंतर, दिल्ली पर प्रात: १० बजे सँ सायं ५ बजे तक “विशाल धरना” केर आयोजन अछि। अधिक सँ अधिक संख्या मे मिथिलावासी सँ एहि धरना मे सहभागिता लेल अनुरोध करैत ओ ईहो कहला जे बिना संघर्ष केने कतहु केकरो अधिकारसम्पन्नता नहि भेटलैक अछि। अत: एहि धरनाक कार्यक्रम मे बेसी सँ बेसी जनसहभागिता दैत भारत सरकारक सोझाँ शान्तिपूर्ण ढंग सँ अपन स्वराज्यक अधिकार लेल मिथिला राज्यक स्थापना हेतु माँग करी।
अखिल भारतीय मिथिला राज्य संघर्ष समिति समस्त मैथिली-मिथिला संस्थाक समुच्चय संस्था रहबाक बात ओ बेर-बेर कहैत आबि रहला अछि। संगहि बिना समुच्चय संस्था कोनो माँग केँ सशक्त रूप सँ स्थापित नहि कैल जा सकैत छैक। बेर-बेर किछु लोक अन्य-अन्य नाम सँ समुच्चय संस्थाक नाम परिवर्तन करबाक बात करैत छथि, मुदा एक बेर सऽ दोसर बेर धरि कार्यक्रम करैत हुनका लोकनिक पामर ढील भऽ जाइत छन्हि। एना मे सबहक लेल ई आवश्यक अछि जे एकटा खूट्टा केँ जोर सँ गाड़ैत अपना केँ अधिकारसम्पन्नताक दिशा मे अग्रसर करी। किछु अन्तर्घाती शक्ति द्वारा अलग-अलग मंचक स्थापना केँ ओ ‘रिपल्सिव फोर्स’ कहैत बरसाती बेंग कहैत सबकेँ एक मंच पर अयबाक आह्वान कएलनि। विगत मे बनल मिथिला राज्य निर्माण सेना हो वा अन्य कोनो संगठन, जाबत आपस मे जुड़बाक शक्ति केर विकास नहि करब ताबत कतहु अधिकार लेल उपस्थिति मजबूती सँ स्थापित नहि कए सकब। प्रो. झा जन्तर-मन्तर केर धरना केँ ‘लिटमस टेस्ट’ कहिकय हरेक समर्पित कार्यकर्ता सँ आयोजक केर बैनर वा स्वार्थ नहि देखि बस अपन समर्पण आ मिथिलाक निर्माण टा देखबाक निवेदन केलनि।
ध्यातव्य अछि जे अखिल भारतीय मिथिला राज्य संघर्ष समिति अपन माँग सूची मे निम्न माँग सबकेँ राखि भारत सरकार आ राज्य सरकार सँ मैथिल केँ अधिकारसम्पन्न बनेबाक माँग करैत आबि रहल अछि।
१.) मिथिला राज्यक स्थापना
२.) मिथिलाक सर्वांगीण विकास
३.) मिथिला मे आई०आई०टी० ,आई०आई०एम० आ एम्स केर स्थापना
४.) मिथिला सँ राष्ट्रीय आ अंतरराष्ट्रीय विमान सेवा
५.) मिथिला क्षेत्र सँ दरभंगा,सीतामढी, मुजफ्फरपुर,भागलपुर आ सहरसा कें स्मार्ट सिटी केर घोषणा
६.) आम, लीची, पान, मखान आ माछ केँ उद्योगक दर्जा दय ओकर वैज्ञानिक आ व्यवसायिक विकास
७.) लघु उद्योग आ गृह उद्योक विकास
८.) मिथिला पेंटिंग के विकास लेल राष्ट्रीय स्तर के संस्थान
९.) मिथिला मे पर्यटन उद्योग के बढावा
१०.) मिथिलाक सांस्कृतिक धरोहर बचेबाक राष्ट्रीय स्तरक प्रयास
११.) निर्मली रेल पुलक निर्माण कय रेल संचालन
१२.) जयनगर आ सहरसा गरीब रथक प्रतिदिन सेवा
१३.) बंद चीनी आ जूट मिल कें जल्द शुरू कयल जाय
१४.) वाराह आ नूंथर डैम सँ पनबिजलीक उत्पादन
१५.) सुगौली संधि मे अंग्रेज द्वारा कयल गेल विभाजित मिथिलाक भूभागक एकीकरण


text:
अरिपनः राम भरोस कापड़ि भ्रमरक मैथिली गीत एल्बम
(नओ गोट बिबिध गीतक भिडियो एल्बम)
इतिहासक हेतु चर्या गीतमे मैथिलीक अस्तित्वपर जतेक गुमान करी, वास्तवमे मैथिली गीतक स्वरुप चौदह्म शताब्दीक वर्णरत्नाकरक रचयिता कविशेखर ज्योतिरीश्वर ठाकुरक नाट्य रचना धूर्त समागममे प्रयुक्त भेल गीत सँ देखार भेल जकरा विश्व स्तर पर चर्चित प्रसारित कयलनि महाकवि विद्यापति । एहि बीच बहुतो गीतकार अएलाह , स्थापित भेलाह । लोक गायनक संग आधुनिक गीत संगीतक जोड़ चलैत रहल । अझुका समयमे भोजपुरी गीतक चलती सँ प्रभावित भऽ किछु मैथिलीयोक गीतकार झमकौआ गीतपर भसिया रहल छथि । हँ, मैथिली गीतकेँ स्वच्छ आ प्रतिष्ठित रुपमे स्थापित करबाक काज रविन्द्र महेन्द्रक जोडी कयलनि जे एक दशक धरि तँ तहलको मचौने रहल । आब त रौक स्टारक युगमे मैथिलीक मधुर गीत कतेक केँ पचतनि । तथापि लिखनिहारक कलम एखनो संयमित आ मर्यादित रहैत मैथिली गीतक उँचाइकेँ स्थापित करबामे लागल अछि ।
लौले सही नेनामे (प्रायः १३-१४ वर्षमे) राम भरोस कापडि़ भ्रमर गीत लिखय लगलाह । जनकपुरक रेलवे स्टेशनपर काँखमे झोरा लटकौने, हाथमे अठपेजिया गीतक पर्ची लेने महिनाथपुर दिशक कोनो पंडितजीकेँ गीत गाबि गाबि ओ पर्चीनुमा किताब बेचैत देखि गीत लिखबाक मोन भेलैन आ तेहने सन गीत लिखि जनकपुरक तत्कालीन हिमाली छापाखानामे छपौलनि । गाममे एकटा दोकानमे बेचबाक हेतु देलखिन आ किछु ओहु रेलवे टिसनबला गबैयाकेँ । बस, गीत लिखबाक यात्राक शुरुआत भेल से आइधरि जारी अछि । समाजिक मर्यादाके भीतर लिखल गीतसभ पत्र पत्रिकामे छपैत रहैत छन्हि – संग्रहोमे आएल छन्हि । तखन मंचपर ततेक नहि जा सकल अछि । आ मंचक लेल चहटगर गीतक मांग प्रायः एकर बाधा रहल । से एक बेर भेलनि । ‘सीता’ नेपाली फिल्मक हेतु एकटा होरी गीत लिखबाक आग्रह कयलकनि अशोक शर्मा । लिखि पठौलनि । मुदा शम्भुजीत बाँसकोटाकेँ नहि अरघलैक ओकर साधु शब्दसभ । हारि कऽ दू अर्थि गीत लिखऽ पडलनि । ‘होरी है, होरी है, होरी है, आजु जनकपुरमे होरी है । कहबाक जरुरति नहि – ओहि वर्ष नेपाली फिल्मी गीतक समीक्षा प्रकाशित भेल तँ दश गोट श्रेष्ठ आ चर्चित गीतमे एकरा सामेल कएल गेल छलैक । ई छैक माया नगरीक माया आ रंग ताल ।
अरिपनमे की अछि !
कयक सालक उधेडबुनक बाद अन्ततः श्री राम भरोस कापडि़ भ्रमरक नओ गीत विविध विषयक गीतक भिडियो एल्बम आएल अछि – अरिपन । फेर एहि ठाम गीतकारक साधु प्रवृति हावी भऽ गेल अछि – नामाकरणमे । आजुक बजार ओहुना कम छैक सीडी , भीसीडी आदिकेँ । ताहि पर पूर्णतः साँस्कृतिक- मांगलिक नाम अरिपन – पता नहि कतेककेँ आकर्षित करतैक । मुदा एहिमे सामेल नओ गीत विविध सामाजिक जीवन तत्वकेँ प्रतिनिधित्व करैत संस्कारी भाषा आ भावक संग आएल अछि । पूर्णतः परिवारिक सरगम । अहाँ कम्प्युटर हो, टी भी हो अथवा प्रोजेक्टरसं देख चाही तँ सीनेमाक पर्दाधरि , एकाग्र चीते एकर आनन्द उठा सकै छी ।
नओ गीतमे तीन दाम्पत्य जीवनक नोक झोक, प्रेम विछोडकेँ देखबैत अछि । एकटा गीत युवासभकेँ ध्यानमे राखि लिखल गेल अछि से उत्तेजनामुलक नहि , सन्देश मुलक अछि । अपनो हँसु आ दोसरोकेँ हँसाउ सन उत्प्रेरणामूलक भाव सँ युवा पीढीक मानसीकताकेँ उद्वोधित करबाक प्रयास कएल गेल अछि । तहिना एक गीत शांत रसमे राखल गेल छैक – मनकेँ भीतर अन्दर दर्द भरल अछि ..। साँसारिक व्यामोहक प्रपंचनाक सुन्दर उपस्थापन एहि गीतमे भेल अछि । एकटा गीत नेनासभक हेतु आएल अछि – रुनझुन रुनझुन बाजे पैजनिया… । एहु गीतमे भाव भंगिमा आ स्वर सभक संगम सँ नेनाक बालपनक मनो विज्ञानकेँ प्रस्तुत करबाक प्रयास कएल गेल अछि । गायक गुरुदेब कामतक स्वरमे एकर स्वरुप आरो निखरल अछि । एकटा गजल अछि । भ्रमरक पूर्वमे प्रकाशित चर्चित गजल छैक । पाबी ने हम इजोरिया तँ अन्हारी छिनत के हम्मर .. । हरिशंकर चौधरीक मधुर स्वर आ उपस्थिति गीतकेँ मार्मिक आ दर्शनीय बनबैत छैक । एहि एलबममे एकटा होरी गीत सेहो छैक जे सामान्यतः होरी गीतक चलताउ परिपाटी सँ भिन्न स्वरुपमे लिखल आ प्रस्तुत कएल गेल छैक । आभास लाभ एकरा स्वर देने छथि ।सभ सँ महत्वपूर्ण आ सम्भवतः पहिल बेर मैथिलीमे राखी गीतक प्रस्तुतीकरण भेल अछि जे काफी रोचक ढंग सँ मिथिलाञ्चलक कुआमे फिल्माओल गेल छैक । रामा मंडल आ रश्मी रानी ई गीत गौने छथि ।
नव की अछि ?
एहि भिडियो एलबममे नवताक बात करी तँ बहुृतरास अछि जाहिमे एकर फिल्मांकनक हेतु लोकेशनक चयनक बात छैक । अधिकांश नेपाली भाषी भिडियो कलाकार सभक संग काठमाण्डूक पहाडी क्षेत्रमे एकर फिल्मांकन भेल छैक । पहाडी आ मैथिली संस्कृतिकेँ समन्वित स्वरुप एहि मैथिली भिडियो एलबममे अद्भूत छटा प्रदर्शित करैत अछि । एकर फिल्मांकनमे एम पाँच कैमराक प्रयोग भेल अछि जे बढका पर्दाक हेतु कएल जाइछ । एकर नृत्य निर्देशक आ सम्पादक नेपाली भाषी क्रान्ती केसी अछि मुदा ओ मैथिली संस्कृतिकेँ विविध पक्षकेँ बुझबाक प्रयास कर्रैत एहि भिडियोकेँ पूर्ण कएलक अछि ।
ई भिडियो कोना उपलब्ध हएत !
एहि भिडियोकेँ बाजारमे उतारबाक हेतु दूगोट माध्यम राखल गेल छैक । एकटा अनलाइन बिक्रीक व्यवस्था । दोसर खुल्ला बिक्री । अनलाइनमे अर्डर दऽ कऽ घर बैसले मंगा सकैत छथि ग्राहक तँ खुल्ला बिक्रीक हेतु सेहो दू गोट प्रविधान राखल गेल छैक । एक एकर राँयल रुपमे विक्री जे बौक्समे राखि सुरक्षित आ संग्रहणीय बनाओल गेल छैक । एक मूल्य रु २५०/– टका छैक जे ग्राहककेँ २००/– टकामे भेटतैक । दोसर सस्ता संस्करण छैक जे पचास टकामे उपलब्ध हएतैक । दुनू संस्करणमे डिभिडी मौलिक आ टिकाउ राखल गेल छैक आ नक्कल करबा सँ रोकबाक हेतु ५०/– टकाबला संस्करणक प्रत्येक प्रतिपर गीतकारक हस्ताक्षर कएल गेल छैक । एकर कभरक डिजाइनकेँ नक्कल करबो सहज नहि छैक । सभ तरहे सुरक्षित , विश्वसनीय आ पारिवारिक मनोरंजनक उत्तम साधनक रुपमे अरिपनक पदार्पण भेल अछि । एहि एलबमक संगीतकार छथि दशरथ चौधरी जे मैथिली क्षेत्रक हेतु नव होएतो उत्तम काज कएने छथि । आशा अछि गीत संगीतक मर्मकेँ बुझनिहार श्रोता, दर्शक अवश्य एहि एलबमकेँ हृदय सँ स्वागत करत ।


text:
स्वाध्याय
– प्रवीण नारायण चौधरी
रामचरितमानस मोती
४. संत-असंत वंदना
एहि सँ पहिने ब्राह्मण आ संत केँ सेहो प्रणाम अर्पित करबाक विलक्षण मोती सब अध्याय २ मे प्राप्त कय चुकल छलहुँ। पुनः दुष्ट-दुर्जन केँ प्रणाम अर्पित करबाक मोती सेहो भेटल। आर, मंगल आचरण अन्तर्गत आइ प्रस्तुत अछि दोसर अति विलक्षण मोतीक भंडार, संत आ असंत केर तुलना करैत महाकवि द्वारा प्रणाम अर्पित करबाक उदाहरण, जे हमरा सभक वास्ते अनुकरणीय अछि। अपन-अपन जीवन मे जे कोनो पुण्यक काज करबाक विचार कएने होयब, अथवा आगू करब, त एहि मंगलाचरण मुताबिक अपन काज आरम्भ करी से निवेदन। आउ देखू आजुक मोतीः
तुलसीदासजी कहैत छथि, “आब हम संत और असंत दुनूक चरणक वन्दना करैत छी। दुनू दुखे दयवला छथि। मुदा हुनका दुनूक देल दुःख मे अन्तर कहल गेल अछि। से अंतर ई अछि जे एक (संत) तऽ बिछुड़ैत समय प्राण हरि लैत छथि आर दोसर असंत भेटैत साथ दारुण दुःख दयवला होइत छथि।” अर्थात्
१. संत केर बिछुड़ब मरबाक समान दुःखदायी होइत अछि और असंत केर मिलन दुःखदायी होइत अछि।
२. दुनू (संत और असंत) जगत मे एक्के संग पैदा होइत अछि, जेना कमल आ जोंक एक्के संग एक्के माहौल (जल आ थाल-कीच मे) मे पैदा होइत अछि। आर ई एक्के संग पैदा होयवला कमल आ जोंक केर जेना गुण अलग-अलग होइत छैक – कमल दर्शन व स्पर्श सँ सुख दैत छैक, मुदा जोंक शरीर केर स्पर्श पबिते रक्त चूसय लगैत छैक, तहिना संत-असंत केर एक संग पैदा होयबाक तथ्य एहि संसार मे स्थापित अछि।
३. साधु अमृत केर समान मृत्युरूपी संसार सँ उबारयवाला और असाधु मदिराक समान मोह, प्रमाद और जड़ता उत्पन्न करयवला होइछ। दुनूक उत्पन्न करयवला जगतरूपी अगाध समुद्र एक्के थिक।
४. शास्त्र मे समुद्रमन्थनहि सँ अमृत और मदिरा दुनूक उत्पत्ति कहल गेल अछि।
५. भ’ल आ ब’द यानि नीक आ बेजा अपन-अपन करनीक अनुसार सुन्दर यश और अपयश केर सम्पत्ति प्राप्त करैत अछि।
६. अमृत, चन्द्रमा, गंगाजी और साधु तथा विष, अग्नि, कलियुग केर पापक नदी यानि कर्मनाशा और हिंसा करयवला व्याध, एहि सभक गुण-अवगुण सब कियो जनैत अछि, मुदा जेकरा जे पसीन पड़ैत छैक, ओकरा वैह नीक लगैत छैक।
७. भ’ल हमेशा भलाइये केँ ग्रहण करैत अछि और नीच नीचते केँ ग्रहण कएने रहैत अछि। अमृतक सराहना अमर करय मे होइत छैक और विष केँ मारय मे।
८. दुष्ट सब केर पाप व अवगुण केर आर साधु लोकनिक गुण केर कथा – दुनू अपार आ अथाह समुद्र थिक। एतय गोटेक गुण और दोष टा केर वर्णन कयल गेल अछि, कियैक तँ बिना बुझने ओकर ग्रहण या त्याग नहि भ’ सकैत अछि।
९. भ’ल कि ब’द सबटा ब्रह्मा केर पैदा कयल छियनि। मुदा गुण आ दोष केर विचार कय वेद द्वारा दुनू केँ अलग-अलग कय देल गेल अछि। वेद, इतिहास और पुराण कहैत अछि कि ब्रह्मा केर ई सृष्टि गुण-अवगुण सँ सनायल अवस्था मे अछि।
१०. दुःख-सुख, पाप-पुण्य, दिन-राति, साधु-असाधु, सुजाति-कुजाति, दानव-देवता, ऊँच-नीच, अमृत-विष, सुजीवन (सुंदर जीवन)-मृत्यु, माया-ब्रह्म, जीव-ईश्वर, सम्पत्ति-दरिद्रता, रंक-राजा, काशी-मगध, गंगा-कर्मनाशा, मारवाड़-मालवा, ब्राह्मण-कसाई, स्वर्ग-नरक, अनुराग-वैराग्य – ई सब पदार्थ ब्रह्माक सृष्टि मे छन्हि।वेद-शास्त्र द्वारा एहि सबहक गुण-दोष केर विभाग कय देल गेल अछि।
११. विधाता एहि जड़-चेतन विश्व केँ गुण-दोषमय रचलनि अछि, मुदा संतरूपी हंस दोषरूपी जल केँ छोड़िकय गुणरूपी दूध टा केँ ग्रहण करैत छथि।
१२. विधाता जखन एहि तरहक हंस सन विवेक दैत छथि तखन दोष केँ छोड़िकय मन गुण मे अनुरक्त होइत अछि।
१३. काल, स्वभाव आर कर्म केर प्रबलता सँ भला लोक (साधु) सेहो मायाक वश मे रहिकय यदा-कदा भलाई सँ चूकि गेल करैत अछि।
१४. भगवान केर भक्त जेना ओहि चूक केँ सुधारि लैत छथि और दुःख-दोष केँ मेटाकय निर्मल यश दैत छथि, तेनाही दुष्ट सेहो कहियो-काल उत्तम संग पाबिकय भलाई के काज करैत अछि, मुदा ओकर कहियो भंग नहि होयवला मलिन स्वभाव नहि मेटाइत छैक।
१५. जे भेषधारी ठग होइछ, ओकरो नीक (साधु सनक) भेष बनायल देखिकय भेष केर प्रताप सँ ई जग पूजैत अछि, मुदा एक न एक दिन ओकर असलियत उजागर भ’ जाइत छैक, अंत धरि ओकर कपट नहि चलि पबैत छैक। जेना कालनेमि, रावण और राहु केर हाल भेलैक तहिना।
१६. खराब भेष बनैयो लेलापर साधु लोकनिक सम्माने भेल करैत छन्हि। जेना जाम्बवान् और हनुमान्जी केर भेलनि।
१७. खराब संग सँ हानि और नीक संग सँ लाभ होइत छैक, से बात लोक और वेद मे प्रसिद्ध छैक सब लोक एहि बात केँ जनैत अछि।
१८. पवन (हवा) केर संग सँ धूरा आकाश पर चढ़ि जाइत अछि और वैह नीच (नीचाँ दिश बहयवाली) जल केर संग पाबि थाल (कीचड़) मे मिलि जाइत अछि।
१९. साधु लोकनिक घर केर तोता-मैना राम-राम सुमिरैत अछि और असाधु लोकनिक घर केर तोता-मैना चुनि-चुनिकय गारिये टा दैत अछि।
२०. कुसंग केर कारण धुआँ कारिख कहाइत अछि, वैह धुआँ (सुसंग सँ) सुन्दर रोशनाई बनिकय पुराण लिखय के काज मे अबैत अछि। और, वैह धुआँ जल, अग्नि और पवन केर संग सँ बादल बनिकय जगत केँ जीवन दयवला बरखा बनि जाइत अछि।
२१. ग्रह, औषधि, जल, वायु और वस्त्र – ई सब सेहो कुसंग और सुसंग पाबिकय संसार मे खराब और नीक पदार्थ बनि जाइत अछि। चतुर एवं विचारशील पुरुष मात्र एहि बात केँ जानि पबैत छथि।
२२. महीनाक दुनू पखवाड़ा मे इजोरिया और अन्हरिया समान रूप सँ रहैत अछि, मुदा विधाता एलर नाम मे भेद कय देने छथि, एकटाक नाम नाम शुक्ल और दोसर के नाम कृष्ण राखि देलनि। एकटा केँ चन्द्रमा केँ बढ़ाबय वला और दोसर केँ ओकरा घटाबय वला बुझिकय जगकेर लोक द्वारा एकटा केँ सुयश और दोसर केँ अपयश दय देल गेल अछि।


text:
की Nokia क ऐंड्रॉयड वन प्रोग्राम दए सकत Xiaomi क RedMi Note 5 Pro कए टक्कर?
माइक्रोसॉफ्ट स अपन करार खत्म केलाक बाद नोकिया अपन सेगमेंट मे नित नव प्रयोग कए रहल अछि। नोकिया 6 आ 8 ओकरे प्रतिफल अछि, मुदा शाओमी क टक्कर देनाय अखनो नोकिया लेल पहाड़ चढ़नाय जेहन अछि। शाओमी जहिया स मार्केट मे आएल अछि अपन धमक स सबहक पानि छोड़ैने छल। अपन कीमत आ फीचर क कारण ई अखन भारतक नंबर वन स्मार्टफोन कंपनी बनि गेल अछि। जे हरेक 1 मिनट मे नहि केवल एकटा फोन बेचि रहल अछि बल्कि चारि टा फोन बना सेहो रहल अछि। फ्लीपकार्ट सनक कंपनी सेहो रेडमी क सेल लगा ट्रैफिक मे नंबर वन बनल अछि। मुदा सबहक आशंका अछि ऑफलाईन मॉर्केट मे एलाक बाद शाओमी अपन कीमत मे बढ़ोतरी करत। अपन सबसे सस्ता फोन रेडमी 5A क कीमत बढ़ा शाओमी एकर शुरूआत कए देने अछि। आब देखबाक लेल ई अछि जे आँगा शाओमी अपन कीमत संगे की प्रयोग करैत अछि। ओतहि ई सेहो देखबाक अछि कि जे ग्राहक नोकिया स दुरी बना लेने छल ओकरा वापस नोकिया अपना दिस खींच सकत कि नै।
नई दिल्ली । नोकिया क लाइसेंस रखनिहार एचएमडी ग्लोबल एहि महिना भारत मे अपन लेटेस्ट स्मार्टफोन लॉन्च कए देलक । कंपनी अपन फ्लैगशिप स्मार्टफोन नोकिया 6 (2018) आ नोकिया 8 भारत में लॉंच केने अछि । बता दी जे नोकिया क ई तीनू स्मार्टफोन गूगल क ऐंड्रॉयड वन प्रोग्राम क हिस्सा अछि आओर एकरा नियमित तौर पर अपडेट आ सिक्योरिटी पैच भेटैत रहत । अझुका टेक रिव्यू मे हम नोकिया 6 (2018) क तुलना बाज़ार मे सबसे बेसी प्रचलित ब्रांड शाओमी क रेडमी नोट 5 प्रो स करब ।
डिस्प्ले
नोकिया 6 (2018) मे 5.5 इंच फुल एचडी डिस्प्ले अछि जेकर रेज़ॉलूशन 1080×1920 पिक्सल अछि । जखनकि शाओमी रेडमी नोट 5 प्रो मे 5.99 इंच फुल एचडी+ डिस्प्ले अछि आओर एकर रेज़ॉलूशन 1080×2160 पिक्सल अछि । नोकिया 6 (2018) आस्पेक्ट रेशियो क मामले मे पिछैड़ जाएत अछि किएक एकर आस्पेक्ट रेशियो 16:9 अछि जखनकि रेडमी नोट 5 प्रो क आस्पेक्ट रेशियो 18:9 अछि ।
प्रोसेसर
नोकिया 6 (2018) मे क्वालकॉम स्नैपड्रैगन 630 प्रोसेसर देल गेल अछि जे कि बजट सेगमेंट वला फोन लेल ठीक अछि । ओतहि रेडमी नोट 5 प्रो मे क्वालकॉम स्नैपड्रैगन 636 प्रोसेसर अछि । प्रोसेसर क मामला मे सेहो नोकिया 6 (2018) शाओमी आ आन एहि बज़ट क फोन स पिछैड़ रहल अछि ।
ऑपरेटिंग सिस्टम
नोकिया 6 (2018) एकटा ऐंड्रॉयड वन स्मार्टफोन अछि और ई ऐंड्रॉयड 8.0 ओरियो ऑपरेटिंग सिस्टम संगे आबैत अछि । फोन कए समय पर अपडेट आ सिक्योरिटी पैच भेटैत रहत । एहिक अलावा, फोन कए जल्दिए ऐंड्रॉयड पी अपडेट सेहो भेटि सकैत अछि । शाओमी रेडमी नोट 5 प्रो ऐंड्रॉयड 7.0 नूगा पर चलैत अछि जे कि ऐंड्रॉयड क पुरान वर्ज़न अछि । एहिलेल Nokia 6 (2018) ऑपरेटिंग सिस्टम क मामले मे शाओमी से बेस आगाँ अछि ।
रैम और स्टोरेज
नोकिया 6 (2018) मे 3 जीबी/4 जीबी रैम आ 32 जीबी/64 जीबी इनबिल्ट स्टोरेज देल गेल अछि । ओतहि शाओमी रेडमी नोट 5 प्रो 4 जीबी रैम आ 64 जीबी स्टोरेज आओर 6 जीबी रैम आ 64 जीबी स्टोरेज मे भेटैत अछि । दुनू स्मार्टफोन्स मे एक्सपेंडेबल स्टोरेज क विकल्प सेहो भेटैत अछि । हालांकि, शाओमी क फोन समान कीमत मे बेसी रैम ऑफर कए रहल अछि ।
कैमरा
नोकिया 6 (2018) में ज़ाइस क 16 मेगापिक्सल रियर कैमरा आओर ड्यूल टोन एलईडी फ्लैश अछि । एहिक अलावा, स्मार्टफोन मे अपर्चर एफ/2.0 क संगे 8 मेगापिक्सल सेल्फी शूटर सेहो अछि । शाओमी रेडमी नोट 5 प्रो मे एकटा ड्यूल रियर कैमरा सेटअप अछि । फोन मे रियर पर एलईडी फ्लैश क संगे 12 मेगापिक्सल आओर 5 मेगापिक्सल क दूटा सेंसर सेहो अछि । प्राइमरी 12 मेगापिक्सल कैमरा अपर्चर एफ/2.2 आओर सेकंडरी 5 मेगापिक्सल कैमरा अपर्चर एफ/2.0 क संग अबैत अछि । डिवाइस मे आगू दिस 16 मेगापिक्सल आओर 2 मेगापिक्सल क ड्यूल रियर कैमरा सेटअप अछि । ओतहि सेल्फी क लेल 8 मेगापिक्सल क फ्रंट सेंसर देल गेल अछि । एतय सेहो नोकिया 6 (2018) शाओमी स पिछैड़ जाएत अछि।
बैटरी
Nokia 6 (2018) मे 3000 एमएएच क बैटरी अछि जखनकि रेडमी नोट 5 प्रो 4000 एमएएच क बैटरी देल गेल अछि । शाओमी रेडमी नोट 5 प्रो बैटरी क मामला मे सेहो नोकिया स बेस आगू अछि ।
कीमत
नोकिया 6 (2018) की कीमत 16,999 रुपये अछि जखनकि रेडमी नोट 5 प्रो क शुरुआती कीमत भारत मे 13,999 टका आओर 12,999 टका अछि ।


text:
शिवा कान्त झा – एक अद्भुत बहुमुखी प्रतिभासंपन्न व्यक्तित्व
भारतीय गणराज्यक एक अवकाशप्राप्त उच्चाधिकारी
वर्तमान भारतीय सर्वोच्चा न्यायालयक एक प्रखर वकील
आध्यात्म आ विज्ञानक बीच सदैव सुन्दर सामंजस्य बनौनिहार
संपूर्ण दार्शनिक – प्रखर विचारक
मनुष्यरूप मे जीवनकालक महत्त्व आत्मसात कएनिहार एक ‘बुद्ध’
संछिप्त परिचय:
दरभंगा जिलाक कुर्सों गाम मे हिनक जन्म १९३७ ई. मे एक देशसेवी – स्वतंत्रता सेनानी पिता एवं परिवार मे भेलनि। बाल्यकालहि मे देशसेवाक सुख आ दु:ख दुनू सँ स्वयं परिचित भेलाह। अंग्रेजी मे एमए आ एलएलएम केर डिग्री संवैधानिक एवं अन्तर्राष्ट्रीय कानून केर विषय सँ कएलनि। मगध विश्वविद्यालय सँ आबद्ध एक महाविद्यालय मे अध्यापन सँ शुरु करैत १९६४ ई. मे भारतीय राजस्व सेवा मे योगदान केलनि आ आयकर विभागक प्रमुख आयुक्त पद सँ १९९८ ई. मे अवकाश प्राप्त केलनि। तदोपरान्त सर्वोच्च न्यायालय केर बार एसोसिएशन सँ आबद्ध होइत वकालत शुरु कएलनि, आर हाल धरि कतेको जनहित याचिका दायर करैत भारतीय न्याय एवं प्रशासन व्यवस्था मे सुधान अनबाक प्रखर बौद्धिक एवं नीति-निर्माणक कार्य करैत आबि रहला अछि। ओना वकालत करबाक लेल अनुमति १९७७ ई. मे प्राप्त कय लेने छलाह। हिनका द्वारा दिल्ली उच्च न्यायालय मे दायर एक जनहित याचिका जे ‘इन्डो-मारीशश टैक्स ट्रिटी एब्युज केस’ तेकर चर्चा देश भरि मे भेल छल। दिल्ली उच्च न्यायालय द्वारा पर्यन्त हिनकर प्रशंसा करैत उपरोक्त केस द्वारा उठायल बात सँ भारत सरकार केर खजाना मे करोड़ों रुपयाक नोकसानी सँ बचत होयबाक बात कहल गेल छल।
समग्र मे आधुनिक मिथिलाक भारत लेल सुन्दरतम् योगदान स्वरूप श्री शिवाकान्त झा एकटा ईमानदार आ प्रखर पूर्व आयकर आयुक्त सहित वर्तमान विधि-व्यवस्थापन सँ देशक नीति-निर्माण मे प्रत्यक्ष/अप्रत्यक्ष योगदान कय रहला अछि। हिनक अन्य उल्लेखनीय योगदान मे आध्यात्मिकताक महत्त्व सँ जुड़ल अनेको अध्ययन केन्द्र आ सेवा शिविर सहित मानव सेवा आ परोपकार सँ जुड़ल कार्यक चर्चा कैल जाइछ।
एलएल एम डिग्री (मास्टर्स अफ ला) केर प्रश्न-पत्र बनेनिहार आ परीक्षक केर रूप मे पर्यन्त १५ वर्ष धरिक महत्त्वपूर्ण सेवा कोलकाता, पटना आ नागपुर विश्वविद्यालय लेल देलनि। हिनकर लिखल किछु पुस्तक विश्व परिवेश मे बहुचर्चित एवं प्रतिष्ठित अछि ताहि मे The Judicial Role in Globalized Economy आर Final Act of WTO: Abuse of Treaty Making Power नाम शामिल अछि। तहिना डा. टी एच स्मिथ केर लिखल पुस्तक Property Problems in the Law of Sales मे पर्यन्त हिनका उद्धृत करैत अनेको महत्त्वपूर्ण सन्दर्भक चर्चा आयल अछि। एकर अतिरिक्त हिनका द्वारा विद्वत् स्तरक राष्ट्रीय एवं अन्तर्राष्ट्रीय क्रान्तिक निमित्त साहित्य, कानून, सामाजिक न्याय, जनहित सरोकार व भारत-अमेरिका परमाणु समझौताक संग भारतक संप्रभु राज्यसत्ता कोना चलय ताहि दिशा मे अनेकानेक आलेख व सन्दर्भमूलक शोधपत्र आदि प्रस्तुति हिनका द्वारा होइत आइब रहल अछि। एहि सबहक पूर्ण पाठ सेहो हिनकर वेबसाइट www.shivakantjha.org एवं https://shivakantjha.wordpress.com/ पर देखल जा सकैत अछि।
अपन जीवन पर आधारित हिनक आत्मकथा On The Loom Of Time केर प्रकाशन दुइ-दुइ एडीशन मे कैल जा चुकल अछि। विदित हो जे हिनकर एहि पोथीक दोसर बेरुक विमोचन आ परिचर्चा मे भारतक न्यायाधिकरण क्षेत्रक महादिग्गज लोकनि द्वारा भेल छल, जाहि मे प्रमुख उपस्थिति पूर्व कानून मंत्री एवं प्रसिद्ध कानूनवेत्ता शान्ति भूषण एवं पूर्व मुख्य न्यायाधीश लोकनिक समूह रहल छल।
मैथिली जिन्दाबाद पर शिवकान्त झा केर व्यक्तित्व परिचय: एक नीक संयोग
आइ एहि वेबपोर्ट केर एक मास पूरा भऽ चुकल अछि। हमर जेठ भ्राता श्री प्रेम नारायण चौधरी गाम सँ संयोगवश विराटनगर आयल छथि। बहुत रास चर्चा भाइसाहेब संग अपन कुल ओ मूल केर भेनाय स्वाभाविके छैक। एहि क्रम मे हमरा लोकनिक मूल गाम कुर्सों केर योगदान आ देशक प्रति विचार रखबाक विषय पर वार्ता भिनसरुक चाय संग भऽ रहल छल। ताहि क्रम मे विद्वान्, प्रखर, अनुशासित आ अति-प्रशंसित दीप काका यानि उपरोक्त चर्चित महान व्यक्तित्व श्री शिवाकान्त झा केर नाम आयल छल। ताहि अनुरूप ई आलेख अपने सब संग आइ राखि रहल छी। बहुत जल्दी शिवाकान्त झा द्वारा देल साक्षात्कार सेहो राखब। संगहि हिनका द्वारा वर्तमान समय मे संचालित ‘द्रौपदी झा – गोपीकान्त झा ट्रस्ट तथा संचालिया वीणापाणि झा सहितक अनेको चर्चा करब। हाल लेल जे दुइ वेबसाइटक उल्लेख ऊपर केने छी, ताहि सँ समस्त जानकारी उपलब्ध होयबाक जानकारी करबैत किछु अनछुआ विन्दु आ मैथिली-मिथिला तथा मरौसी – मूल आदि पर नितान्त एक्सक्लूसिव वर्णनक संग फेर भेटब। शुभकामना!!


text:
— कृति नारायण झा।
“गाम के अधिकारी अहाँ बङका भैया यौ अहाँ छोटका भैया यौ। भैया हाथ दूई पोखरि खुना दियअ, चम्पा फूल लगा दियअ यौ।। ” मिथिलाक घर-घर में प्रसिद्ध ई सामा गीत भाई – बहिन के अगाध प्रेमक अमर गाथा सँ भरल पारम्परिक पावनि अछि। एकर सम्बन्ध भगवान श्रीकृष्ण सँ जुड़ल होयबाक कारणे एहि पावैन के महत्व आर बेसी बढि जाइत छैक। समस्त मिथिलांचल में लोक पर्व छैठ केर परात सँ मिथिलाक कन्या लोकनि एहि पावैन के मनावय लगैत छैथि। ओ सभ अपन – अपन सखी सहेली सभक संग प्रतीकात्मक रूप सँ माटि के सामा, चकेबा, चुगला आर चिरैई आदि बनबैत छैथि। मूर्ति बनेबाक समय सेहो गीत नाद होइत रहैत अछि। ई क्रम कार्तिक पूर्णिमा के संध्या काल धरि सामा भसाओन तक चलैत रहैत अछि। सामा भसाओन केर समय महिला अथवा कन्या लोकनि अत्यन्त भावुक भऽ जाइत छैथि। सभ केर आँखि डब – डबा जाइत छैन्ह। पौराणिक मान्यता केर अनुसार मथुरा केर राजा भगवान श्रीकृष्ण केर बेटी सामा आ बेटा सांभ केर अमर गाथा केर स्मृति केर रूप मे मनाओल जाइत अछि। एहि में एक पात्र चारुवक्र (चकेबा) जे सामा सँ अत्यंत प्रेम करैत छल एवं सावंत चूरक (चुगला) सेहो सामा सँ एकतरफा प्रेम करैत छल। एकर प्रेम गाथा एहि सामा चकेबा केर पावैन में समाहित अछि। पद्म पुराण केर अनुसार भगवान श्रीकृष्ण केर बेटी सामा चारुवक्र अर्थात चकेबा सँ नुका कऽ प्रेम करैत रहैथि संगहि पिता श्रीकृष्ण केर अनुमति सँ गंधर्व बिबाह सेहो क लेने रहैथि। एहि बिबाह सँ परिवारक अन्य सदस्य आ समाजक लोक अनभिज्ञ छल। सावंत चूरक अर्थात चुगला सामा आ चकेबा के खिलाफ षडयंत्र रचि क महाराज श्रीकृष्ण केर समक्ष शिकायत दर्ज करेलाक उपरांत समस्त राज्य में सामा के चरित्रहीनता केर अफवाह पसारि देलकै। स्थिति केर गम्भीरता के देखि भगवान श्री कृष्ण अपन दरवार मे सामा के उपस्थित क बिना किछु जनला बुझला सँ चरित्रहीनता आ वंश पर कलंक लगेबाक अभियोग मानैत कहि देलखिन्ह जे अहाँ आई सँ पक्षी बनि क वृंदावन के जंगल में भटकैत रहब। पिता के श्राप सँ सामा चिरैई बनि गेलीह ओम्हर चारुवक्र अर्थात चकेबा सामा केर खोज मे निकलि पङलाह। बेचारी सामा जे चिरैई के रूपमे चारुवक्र के कनहा पर बैसि सभटा घटना केर चर्चा क देलखिन्ह। तखन सामा के प्राप्त करवाक हेतु चकेबा छ साल धरि भगवान विष्णु केर तपस्या कयलन्हि जाहि संँ भगवान विष्णु प्रसन्न भऽ चारुवक्र के बरदान मंगवाक लेल कहलखिन्ह जाहिमे ओ सामा के प्राप्त करवाक वरदान मांगलैन। भगबान विष्णु कहलखिन्ह जे जाहि दिन अहाँ ई खिस्सा ककरो सुनेबै त अहूँ चिरैई बनि जायब आ सामा सँ अहाँ के तखने भेट होयत। सामा के भाई सांभ अपन बहिन सामा आ चारुवक्र सँ बहुत बेसी प्रेम करैत छलाह। ओ अपन बहिन के चिरैई योनि सँ मुक्ति हेतु भगवान शिव आ विष्णु केर तपस्या आरम्भ कयलनि। प्रसन्न भय भगवान कहलखिन्ह जे जखन सम्पूर्ण मिथिलांचल के स्त्रीगण आ कन्या कार्तिक मास के छठि दिन सँ सामा आ चकेबा के पूजन अर्चन करतीह आ कार्तिक पूर्णिमा के राति चूरक अर्थात चुगला के मुँह में आगि लगा क विसर्जन करतीह तखने सामा चकेबा मनुष्य योनि में वापस आबि सकैत छथि। ताहि दिन सँ ई पावनि मिथिलांचल में परम्परा के रूप में मनाओल जाइत अछि। सामा चकेबा के प्रचलित गीत में “वृंदावन में आगि लगलै कियो नै बुझावै हौ, हम्मर भैया बङका भैया, दौङि – दौङि क आबै हौ। हाथ मे सोना लोटा सँ वृंदावन बुझाबै हौ” एकर अतिरिक्त बहिन केर भाई के प्रति एहि भावुक पंक्ति में भाई बहिनक निश्छल प्रेम केर परिचायक अछि जे “अपना लेल लिखिहऽ भैया अन्न-धन लक्ष्मी हओ, हमरा लेल लिखिहऽ भैया सामा चकेबा हओ। “जय मिथिला जय मैथिली 🙏 🙏 🙏 आलेख – कीर्ति नारायण झा


text:
साक्षात्कारः बी के कर्ण, संस्थापक – मिथिला मंथन
सन्दर्भ अछि, सुगौली संधि लागू होयबाक दिन ४ मार्च – २०१६ मे पूरा भेल २०० वर्ष जे मिथिला विभाजित भऽ गेल दुइ देश मे। आजुक दिन उपवास रखबाक विशेष अभियान पर अभियन्ता श्री बी. के. कर्ण संग मैथिली जिन्दाबाद केर संपादक प्रवीण नारायण चौधरीक बातचीत।
४ मार्च मिथिलाक दुइ देशक सीमा मे विभाजित होयबाक दिन – सुगौली संधिक दिन सँ एकटा ऐतिहासिक आ पौराणिक संस्कृति आ सभ्यताक धारक क्षेत्र जेकरा मिथिला, बज्जि, विदेह, तिरहुत आदि कतेको नाम सँ जानल जाएछ ओ दुइ देश बीच बँटा गेल। एहि दिवस पर अखण्ड मिथिलाक सांस्कृतिक-भाषिक-सामाजिक एकताक निमित्त श्री बी के कर्ण केर नेतृत्व मे आजुक एक दिवस लेल उपवास रखबाक अपील कैल गेल छल, जेकर समर्थन भारत तथा नेपाल केर कतेको ठाम पड़ल।
स्वयं श्री बी के कर्ण जे वर्तमान समय हैदराबाद मे आप्रवासी मैथिल केर रूप मे रहि रहल छथि, ताहि ठाम सपरिवार, माता-पिता सहित उपवास लेल बाकायदा प्रशासनिक नियम केँ पूरा करैत पूरा कएलनि।
एहि लेल हैदराबाद मे धरना स्थल पर बैसिकय ओ एक दिनक उपवास रखलैन। एहि बीच हुनका सँ तेलुगु टेलिविजन चैनल्स सहित अन्य अन्य मिडियाक प्रतिनिधि लोकनि द्वारा मिथिला कि, कतय आदि पर ढेर रास जिज्ञासा सब राखलैन।
आउ, स्वयं श्री बी के कर्ण संग आजुक दिन राखल उपवास आर तेकर प्रभाव पर चर्चा करी।
प्रवीण : आदरणीय बी के कर्ण जी, अपनेक अपील पर मैथिली जिन्दाबाद मे पहिनहियो समाचार संप्रेषण अपने संग साक्षात्कार केर रूप मे प्रकाशित भेल छल। आब जखन कि ४ मार्च पैछला शुक्र दिन बीत गेल, केहन रहल अपनेक अनुभव?
कर्णजी : मिथिला के नाम पर एक दिनक उपवास, मिलाजुला कहल जाइछ जे अनुभव बहुत ही सार्थक रहल। क्रांतिकारी आ संतोषप्रद। क्रांतिकारीक मतलब जे “मिथिला” नाम लोकप्रिय कियैक नहि अछि? जे बिहार राज्यक आधार लेबय परैत अछि या नहि तं रामायणक आधार। अनुभव इ भेल जे मिथिलाक लोकप्रियता में बड़ कमी अछि , धीरे धीरे सीकुरि रहल अछि। मिथिला नामक जन -जन के बुझबा में आबय -एही सं जुरल छी आ रहब।
संतोषप्रद : जे इतिहास नहि बिसरब, एहि दिन मिथिला बिभाजनक दिवस के रूप में हर वर्ष उपवास करब, जहिया तक जीवैत रहब। उपवास क शक्ति महशुस के लहुँ , विचार में शुद्धिकरण , हौसला बुलंद भेल। मिथिलाक लेल समर्पित सेवक लेल दृढ़ संकल्पित भेलहुँ। ऐहिक लेल अपन पत्नी श्रीमती किरण कर्णक संग उपवासमे काफी आध्यात्मिक प्रेरणा भेटल। श्री सिद्धिनाथ झा जी क साथ उपवास में, एकटा यज्ञक सिद्धिक धारा सँ अनुग्रहित भेलँहु। श्री सौरभ सुमन (श्री राम मोहन झाजीक बालक) सेहो उपवास स्थल पर आबि, नवतुरियाक मिथिलाक प्रति उत्साह सँ उत्साहित भेलहुँ।
प्रवीण : एहि अपील केर प्रभाव एकटा तऽ स्पष्ट देखलहुँ जे लोकमानस मे मिथिलाक दुइ देशक सीमा मे बँटि जएबाक कारण पता चलल। आर कि सब संदेश आम जनमानस धरि गेल ताहि पर अपन विचार देल जाउ।
कर्णजी : हाँ , संदेश की गेलैक से नहि पता ? पर हाँ, हम सब प्रयास में लागल रहब जे मिथिला क्षेत्र भारतवर्ष केर इतिहासक स्वर्णिम धरोहर अछि आ रहत। २ हज़ार कि. मी. मिथिला सँ दूर तेलुगु क्षेत्र में मिथिला सँ रूचि देखिकय काफी सन्तोषक अनुभव केलक।
मिथिला क्षेत्रक इतिहास, बिहार राज्यक इतिहास बड़ पुरान अछि, मिथिलाक वर्णन वेद-पुराण में अछि त लोग सब पुछिलक जे बिहार राज्य के अंदर मिथिला क्षेत्र कियैक अछि ? सन्देश अछि, हर मैथिल जे मिथिला वासी, प्रवासी आ मिथिला प्रेमी छथि जे मैथिली, बज्जिका, अंगिका, जोलहा उर्दू, भोजपुरी आ हिंदी में बजैत छी, मिथिलाक औद्योगिक आ सामाजिक विकासक लेल, जे जे कहैत, से से करैत, जाहिसँ मिथिलाक लोकप्रियता भेटतैक।
ध्यान राखब अपन अपन मिथिलाक भाषा में : “मिथिला को अपनाना है. मिथिला को विकसित बनाना है”।
प्रवीण : आब ऐगला डेग कि होयत?
कर्णजी : २२ अप्रैल २०१६, उज्जैन में सिंहस्थ कुम्भ में मिथिलाक झंडा लय कय घूमब आ प्रचार करब जेना तीन वर्ष पूर्व महाकुम्भ प्रयाग में हम, हमर पत्नी किरण आओर श्री रत्नेश्वर झाजीक संग घुमल रही। फोटो देखल जाऊ।
“मिथिला दुःखी तऽ देश दुखी, मिथिला सुखी तऽ देश सुखी” एहि स्लोगन सँ पूरा कुम्भ घुमलहुँ, एकैटा उद्देश्य अछि मिथिला महिमा दोसर समाज में लोकप्रिय होइ, मतलब जे जन-जन तक मिथिला महिमा बुझाय, बिहार केर आधार पर नहि। तकर बाद जुलाई मिथिला में उद्योग पर सेमिनार।
प्रवीण : हैदराबाद मे मिडिया एकरा कोन तरहें लेलक? हमः मिथिलाक मूल भूमि पर एकर केहेन असैर पड़ैत देखलहुँ अपने?
कर्णजी : हैदराबाद में मिड़िया बहुत उत्सुक अछि, “सीता माता बिहार में कैसे है, वह तो मिथिला की है , मिथिलेश कुमारी।” मिथिला में एकर असैर तत्कालीन नहि पडत कारण, मैथिल बड़ कठिन सामाजिक प्राणी होइत छथि, सबटा समाधान खींचातानी में देखैत छथि, पर मिथिला विकासक शुरुआत भऽ गेल अछि, जय मिथिला, जय जय मिथिला।


text:
— अरुण कुमार मिश्र।
वैश्विक महामारी “कोरोना” मनुुक्खक जीवन पर गंभीर संकट त’ छलैके मुदा ओहि संग अनेक रास अन्यान्य समस्या सेहो उत्त्पन्न भेलैक। उद्योग, व्यापार, रोजगार आ शिक्षाक सम्पूर्ण व्यवस्था ओहि कालमे चरमरा देल रहैक जे अखनो धरि पूर्णरूपेण सामान्य नै भ’ सकलै अछि। कोरोना कालमे सरकारी आ निजी प्रयास सँ एहि समस्या सभ के समाधानक लेल पर वैकल्पिक व्यवस्था ताकल लगलैक। कोरोना संग जीवाक एहि प्रयासक संग बहुत रास वैकल्पिक साधन उपलब्ध करोओल गेलैक। शिक्षा के क्षेत्र मे सेहो एहने व्यवस्थाक अन्तर्गत ऑनलाइन क्लास, शैक्षणिक यूट्यूब विडिओ आ शिक्षण सामग्रीक डिजिटाइजेशन जोर पकड़लकै। समय, काल, स्थान आ परिस्थितवश परिवर्तन अद्दोकाल सँ होइत रहलैक अछि आ से उचितो छैक मुदा कुनु समस्या के त्वरित समाधान ताकब, दीर्घकालीन प्रभाव छोड़ैत अछि। इन्टरनेटक प्रसार आजुुक पीढीक समयमे तेजी सँ भेलैक, इन्टरनेट के टू जी सँ फाईव जी धरि के सफर कमे समय मे पुर्ण भ’ गेलैक आ इ तीव्रता सँ ग्लोबली पसरियो गेलैक, एहि संचार क्रान्ति सँ आजुक समयमे कयो अछुता नहि अछि तँ आब अकर वेग के रोकलो नहि जा सकैत अछि।
शिक्षा के क्षेत्र मे भ’ रहल एहि अमूल्य परिवर्तन के अस्वीकारब आब संभव नहि छैक तखनो ओही सँ संम्भवित लाभ वा हानि के जानब आवश्यक त’ अछिऐ। भारतक परिदृश्य मे शिक्षा मे पुरातन काल सँ अखन धरि आयल परिवर्तन के जयों अवलोकन करी त’ बुझबा मे आओत जे प्राचीन गुरूकुल मे गुरु शिष्य परम्पराक अन्तर्गत संस्कृत भाषा शिक्षाक माध्यम के रूप मे जीवंत भेल। पूजा, पाठ, आराधना, कर्मकांड, ज्योतिष, न्याय आ मीमांसक अध्ययन संस्कृत भाषा मे होवाक कारण लोक मे एहि भाषा के प्रति अनुराग आ सम्मान छलैक। महर्षि पतंजलि के पदार्पणक बाद संस्कृत शिक्षा मे योग, दर्शन, मनोविज्ञान, अध्यात्म, साधना, समाधि, धारणा, ध्यान इत्यादि के वैज्ञानिक आ सूक्ष्म स्वरूप मे बुझबाक प्रयास भेैैलक।
मुगल आ अन्य बाहय आक्रांता संस्कृत आ योग के विखंडित करब प्रारम्भ केलन्हि। मुग़ल अरबी आ फ़ारसीक विस्तार राज काज, कचहरी जमीन रजिस्ट्रीकरण आदि मे करय लगला। लार्ड मैकाले 1835 ई० मे अंग्रेजी के क्लर्कक भाषा बना भारतमे लागु केला। मुसलमानक मोन मे संस्कृत के प्रति घृणा उत्पन्न क’ अनेेक रास मनगढ़ंत श्लोक सभ रचि, संस्कृत भाषा के भारत मे वर्ग विभेद, छुआछूत आ जातिवाद इत्यादि के कारण कहल गेलैक। एहि तरहेँ संस्कृत भाषा मे शिक्षा व्यवस्था के ध्वस्त क’ पहिने अरबी फारसी आ तकर बाद अंगेजी भाषा के माध्यम सँ शिक्षण प्रारम्भ भेलैक। तथापि अतवा कहब आवश्यक अछि जे गुरू शिष्य परम्परा सैद्धांतिक रूप सँ कमोवेश बीसम् शताब्दिक अन्त धरि विद्यालयमे कायम छलैक। तकर बाद इन्टरनेट आ डिजिटल युग मे शिक्षाक प्रवेश भ’ गेलैक। पोथी सब डिजिटलाइज होमय लागलैक। लोक गुगल गुरू, यूट्यूब विडिओ, वाट्सप आ फेसबुक इत्यादि पर ज्ञान देबय आ लेबय लगला जे शिक्षा के स्तर के दिनानुदिन अधोगति दिस ल’ गेल।
कोरोना काल सँ पहिनेहुँ ऑनलाइन क्लास आ यूट्यूब क्लासक माध्यम सँ शिक्षण होइत छलैक मुदा कोरोना काल मे ऑनलाइन शिक्षण जोर पकड़ि लेलकै। तखन आर दोसर कुुनु विकल्पो नहि छलैक। दुइ बरख धरि विभिन्न शिक्षण संस्थान मे इ चलैत रहलैक तकर बाद ऑफलाइन शिक्षण दिस शिक्षक आ शिक्षण संस्थान घुरला। विदित अछि जे कक्षा मे शिक्षणक समय शिक्षक आ विद्यार्थीक मध्य आंंखिक प्रत्यक्ष सम्पर्क (Eye to Eye contact) होयब आवश्यक अछि। ऑनलाइन क्लास मे इ सम्भव नहि छैक। अकर अतिरिक्त ऑनलाइन कक्षामे शिक्षक आ विद्यार्थीक मध्य संवाद शून्यताक स्थिति रहैते छैक। भारतक परिपेक्ष मे ऑनलाइन क्लास महानगर टा मे अखन उपयोगी भ’ रहल अछि। गाम, नगर वा छोट शहर मे इन्टरनेट सुविधाक प्रसार ओही तरहक अखनो नहि भेलैक अछि जे पुर्ण विश्वसनीयता सँ शिक्षण कार्य होइक। कम वयसक विद्यार्थी पर इन्टरनेटक दुष्प्रभाव पड़ब संम्भव छैक। किशोर मन चंचल होइत छैक तँ ओकर हाथ मे स्मार्ट फोन द’ गार्जियन निश्चिन्त नहि भ’ सकैत छैथ। निर्धन विद्यार्थीक लेल स्मार्ट फोन आ इन्टरनेटक खर्च वहन करब कठिन अछि। सरकारी स्कूल मे पढ़निहार निर्धन विद्यार्थी जे पोथी किनवा योग्य पाई नहि जुटा पबैत छैथ से स्मार्ट फोन आ इन्टरनेट डेटा कोना उपलब्ध क’ सकता, इहो समस्या छैक।
ऑनलाइन कक्षा वा शिक्षण माध्यम मे सभ टा दोषे छैक एहनो बात नहि छैक। देश विदेशमे रहनिहार शिक्षक आ विद्यार्थी ऑनलाइन क्लासक माध्यम सँ सहज रूप सँ जुड़ल छैथ। हजार हजार संख्यामे विद्यार्थी क्लासमे एक संग सम्मलित होइत छैथ। अपन सुविधाक अनुसार विद्यार्थी क्लास अटेंड करैत छैथ। ऑनलाईन क्लासक फीस ऑफलाइन क्लास के अपेक्षाकृत कम होइत छैक जे सभ तरहक विद्यार्थीक लेल सुभितगर होइत अछि। स्वाध्याय (self study) केनिहार विधार्थी लेल ऑनलाइन शिक्षण उपयुक्त अछि। पोथी सभ डिजिटल मोड मे उपलब्ध रहने सर्वसुलभ छैक। शिक्षण क्षेत्र मे ई अमूल्य परिवर्तन निश्चित रुपें दुरगामी प्रभाव छोड़त। अस्तु।


text:
नेपाल मे संसदीय चुनाव ल'के प्रशासन द्वारा सख्ती बरतल जे रहल अछि, भारत - नेपाल सीमा सहित नेपाल के 45 जिला मे सुरक्षा केर पुख्ता इंतजाम कायल जे रहल अछि। 45 जिला मे सप्तरी जिलाकेँ अतिसंवेदनशील क्षेत्र घोषित कायल गेल अछि। नेपाल प्रशासन द्वारा कहल जे रहल अछि कि भारत के सुपौल आओर मधुबनी जिलाक आलाधिकारी सहित सुरक्षा कर्मी सभक मदैद सेहो लेल जे रहल अछि।
नेपाल के सप्तरी मे नेपाल सेना के जवान पूरा इलाका मे मार्च क' रहल अछि। नेपाल - भारत सीमा क' सेहो सील क' देल गेल अछि। नेपाल के सप्तरी जिलाक एसपी मुकेश कुमार सिंह कहलनि कि जिला मे शांतिपूर्ण माहौल मे मतदान कराओल जायत। भारतीय सीमा सुरक्षा बल सेहो नेपाल मे होमै बला चुनाव ल'के मुस्तैद अछि।
अपने क' बता दी एहिसँ पहिने सोमवार सेहो नेपाल आर्म्स फोर्स के जवान, एसएसबी एवं बिहार पुलिस द्वारा संयुक्त फ्लैग मार्च निकालल गेल छल। ताकि भारत दिस सँ कोनो असमाजिक तत्व नेपाल पहुँच चुनाव मे खलल नहि डाली सके।


text:
पटना। प्रखंड आ पंचायत शिक्षक क लेल खुशखबरी अछि, आब संविदा पर नियुक्त शिक्षक कए सेहो बैंक स पर्सनल लोन आसानी स भेट सकत। राज्य सरकरा एहि बाबत सबटा बैंक कए निर्देश द देलक अछि। सरकार साफ तौर पर कहलक अछि जे नवनियुक्त प्रखंड आ पंचायत शिक्षक कए सेहो राज्य क अन्य कर्मी क भांति लोन सुविधा मुहैया कराउल जाए। सरकार क एहि आदेश क बाद बैंक संविदा पर नियुक्त शिक्षक कए लोन देबा पर अपन सहमति द देलक अछि।
एहि संबंध मे उप-मुख्यमंत्री सुशील कुमार मोदी कहला जे हुनका लगातार शिकायत भेट रहल छल जे रिाज्य सरकार द्वारा नवनियुक्त प्रखंड आ पंचायत शिक्षक कए बैंक लोन देबा मे आनाकानी करैत अछि।


text:
शनिवार, 31 दिसंबर 2011
गजल@प्रभात राय भट्ट
@प्रभात राय भट्ट
नव वर्षक नव उर्जा आगमन भS गेल अछी
दू:खद सुखद समय पाछू छुईटगेल अछी
इर्ष्या द्दोष लोभ लालच आल्श्य कय त्याग करी
रोग शोक ब्यग्र ब्याधा सभटा पडागेल अछी
नव प्रभातक संग नव कार्य शुभारम्भ करी
नव वर्षक नवका सूर्य उदय भS गेल अछी
अशुभ छोड़ी शुभ मार्ग चलबाक संकल्प करी
दिव्यज्योति सभक मोन में जागृत भगेल अछी
निरर्थक अप्पन उर्जाशक्ति के ह्रास नहीं करी
शुख समृद्धि प्राप्तिक मार्ग प्रसस्त भS गेल अछी
सुमधुर वाणी सं सबहक मोन जीतल करी
सामाजिक सहिंष्णुता आवश्यकता भS गेल अछी
.............................वर्ण:-१८ ...........................
रचनाकार:-प्रभात राय भट्ट
शुक्रवार, 30 दिसंबर 2011
रूबाइ
हमर करेज संगे खेलाईत रहलौं, इ कोन खेल अछि।
मिलन अहाँ सँ हमर खुजल आँखिक सपना भेल अछि।
जाडक रौद कहै छलौं हमरा, इ एखन धरि मोन अछि,
अनचिन्हार छी आब, अहाँ लग लोकक ठेलम-ठेल अछि।
गजल
मोनक मोन सँ चलि केँ केहेन हाल केने छी।
प्रेम मे अपन जिनगी हम बेहाल केने छी।
करेज हमर छल उद्गम प्रेमक गंगा केँ,
विरह-नोर मे सानि करेज केँ थाल केने छी।
जकर प्रेम-ताल पर हम नाचैत रहलौं,
हमरा वैह कहै छै एना किया ताल केने छी।
एके बेर हरि केँ प्राण, झमेला खतम करू,
जे बेर-बेर आँखिक छुरी सँ हलाल केने छी।
अहाँक मातल चालि सँ "ओम"क मोन मतेलै,
ऐ मे दोख हमर की, अहाँ आँखि लाल केने छी।
---------------- वर्ण १७ ------------------
गजल@प्रभात राय भट्ट
लुईटलेलक देसक माल, खाली पडल खजाना छै
देखू नेता सबहक कमाल,भ्रष्टाचारके जमाना छै
विन टाका रुपैया देने भैया,हएतो नै कोनो काज रे
बातक बातमे घुस मांगै छै,घूसखोरीके जमाना छै
टुईटगेल इमानक ताला,करै छै सभ घोटाला रे
धर्म इमानक बात नै पूछ,बेईमानक जमाना छै
दिन दहाड़े चौक चौराहा,होईत छै बम धमाका रे
बेकसूर मारल जाइत छै,देखही केहन जमाना छै
लूटपाट में लागल छै,देसक सभटा राजनेता रे
काला धन सं भरल पडल,स्वीश बैंक के खजाना छै
अन्न विनु मरै छै देसक जनता,नेता छै वेगाना रे
गरीबक खून पसीना सं भरल, एकर खजाना छै
नेता मंत्री हाकिम कर्मचारी,सभ छै भ्रष्टाचारी रे
गरीबक शोषण सभ करैछै,अत्याचारीके जमाना छै
भ्रष्टाचारीके दंभ देख "प्रभात" भS गेल छै तंग रे
भ्रष्टतंत्र में लिप्त छै सरकार,भ्रष्टाचारीके जमाना छै
...........................वर्ण:-२०.................................
रचनाकार:-प्रभात राय भट्ट
गुरुवार, 29 दिसंबर 2011
गजल
टुकडी-टुकडी मे जिनगी बीताबैत रहलौं।
सुनलक नै कियो जे बेथा सुनाबैत रहलौं।
अपन आ आनक भेद इ दुनिया बुझौलक,
इ भेद सदिखन मोन केँ बुझाबैत रहलौं।
ऐ मोन मे पजरल आगि धधकैत रहल,
हम पेट मे लागल आगि मिझाबैत रहलौं।
अपन अटारी सभ सँ सुन्नर बनाबै लेल,
कोन-कोन नै जोगाड हम लगाबैत रहलौं।
दुनियाक खेला मे "ओम" बन' चाहल मदारी,
बनि गेलौं जमूरा सभ केँ रीझाबैत रहलौं।
-------------- वर्ण १७ ---------------
बुधवार, 28 दिसंबर 2011
प्रितक बगियामे फुल खिलैएलौं
मोनमे सुन्दर सपना सजैएलौं
प्रेमक प्रतिविम्ब पैर पंख लगा
क्षितिजमें शीशमहल बनैएलौं
पंख टूईटगेल हमर क्षणमे
दर्द ब्यथा सं हम छटपटैएलौं
सपना चकनाचूर होईत देख
भाव विह्वल चीतकार कैएलौं
कोमल फुल नै भS सकल अप्पन
कांटमें प्रेमक अंकुरण कैएलौं
कहियो तेह प्रेमक कोढ़ी खीलत
कांटक चुभन हम सहैत गेलौं
...............वर्ण१३ .....................
रचनाकार:-प्रभात राय भट्ट
सोमवार, 26 दिसंबर 2011
गीत -जगदानंद झा 'मनु'
Read more...
( आलु कोबी मिरचाई यै,
कि लेबै यै दाय यै / दाय यै )-२
कोयलख कए आलु,राँची कए मिरचाई यै
बाबा करता बड ,बड़ाई यै / बड़ाई यै
आलु कोबी - - - - - - -दाय यै
नहि लेब तs कनी देखियो लियौ
देखए कए नहि कोनो पाई यै / पाई यै
आलु कोबी - - - - - - - - दाय यै
दरभंगा सँ अन्लौंह विलेतिया ई कोबी
खाय कs तs कनियाँ बिसरती जिलेबी
कोयलख कए आलु ई चालु बनेतै
धिया-पुता कए बड ई सुहेतै
राँची सँ अन्लौंह मिरचाई यै
कि लेबै यै दाय यै / दाय यै
( आलु कोबी मिरचाई यै,
कि लेबै यै दाय यै / दाय यै )-२
***जगदानंद झा 'मनु'
रविवार, 25 दिसंबर 2011
गजल@प्रभात राय भट्ट
जगमे आब नाम धरी नहीं रहिगेल इन्सान
मानवताकें बिसरल मनाब भS गेल सैतान
स्वार्थलोलुप्ता केर कारन अप्पनो बनल आन
जगमे नहीं कियो ककरो रहिगेल भगवान
धन सम्पतिक खातिर लैए भाईक भाई प्राण
चंद रुपैया टाका खातिर भाई भS गेल सैतान
अप्पने सुखमे आन्हर अछि लोग अहिठाम
अप्पन बनल अंजान दोस्त भS गेल बेईमान
मनुख बेचैय मनुख, मनुख लगबैय दाम
इज्जत बिकल,लाज बिकल, बिकगेल सम्मान
अधर्म पाप सैतानक करैय सभ गुणगान
धर्म बिकल, ईमान बिकल, बिकगेल इन्सान
पग पग बुनैतअछ फरेबक जाल सैतान
कोना जीवत "प्रभात"मुस्किल भS गेल भगवान
....................वर्ण:-१८.....................................
रचनाकार:-प्रभात राय भट्ट
गजल@प्रभात राय भट्ट
कनिया ए कनिया एना करैछी किया
फाटैए करेज हमर जरैय जिया
चढ़ल जवानीमे नए करू नादानी
करेजमे साटी जुड़ाउ हमर हिया
जखन तखन नखरा देखबैतछी
एना रुसल फूलल रहैतछी किया
सैद्खन अहींक सुरता करैतछी
अहांक प्रेम स्नेह लए तर्शैय जिया
लग आबू सजनी आब नए तर्साबू
आगि लागल तन मोन जरैय जिया
तरस देखाबू हमरा पैर सजनी
अहिं लए फाटैए रानी हमर हिया
नखरे नखरामे वितल उमरिया
स्नेहक प्यासल रहल हमर जिया
अहां सं हम दूर भS जाएब सजनी
तखन बुझब की होईत अछी पिया
घुईर नै आएत अहांक "प्रभात" पिया
रटैत रहब गोरी अहां पिया पिया
...................वर्ण:-१४.........................
रचनाकार:-प्रभात राय भट्ट
शनिवार, 24 दिसंबर 2011
गजल@प्रभात राय भट्ट
छोड़ी कें हमरा पिया गेलौं बिदेशमें
विछोड़क पीड़ा किया देलौं संदेशमें
भूललछी अहाँ पिया डलर नोटमें
नैनाक नोर हमरा देलौं संदेशमें
देखैछी पिया अहाँकें इंटरनेटमें
स्पर्शक भाव सं परैतछी कलेशमें
हम रहैतछी पिया विरहिन भेषमें
स्नेहक भूख हमरा देलौं संदेशमें
मिलनक प्यास कोना बुझत नेटमें
गाम आबू पिया रहू अपने देशमें
अहाँ रहबै सबदिन परदेशमें
किल्का कोना किलकतै हमरा गोदमें
मर्म वियोग हमरा देलौं संदेशमें
पिया "प्रभात"किया गेलौं परदेशमें
.....................वर्ण १४....................
रचनाकार:-प्रभात राय भट्ट
शुक्रवार, 23 दिसंबर 2011
गजल @प्रभात राय भट्ट
गुरुवार, 22 दिसंबर 2011
गजल
आकाश बड्ड छै शांत, भरिसक बिहाडि आबै छै।
ओंघरैत सब एहि मे बलौं ओहार ओढाबै छै।
पोछि दियौ झहरैत नोर अहाँ निशब्द आँखिक,
आँखिक नोर थीक लुत्ती झट सँ आगि लगाबै छै।
चिन्है छै सब ओकरा कतेक स्वाँग रचेतै आब,
तखनो ओ सभ केँ बिपटा बनि नाच देखाबै छै।
नंगटे भेल छै तखनो कुर्सीक मोह नै छूटल,
कुर्सीक इ सौख ओकरा किछ सँ किछ कराबै छै।
रोकि सकै छै कियो नै, सागर मे जौं उफान एलै,
परतारै लेल देखियौ माटिक बान्ह बनाबै छै।
--------------- वर्ण १८ -----------------
गजल@प्रभात राय भट्ट
बुधवार, 21 दिसंबर 2011
गजल
बनि जेतै घर, एखन धरि जे छै हमर मकान प्रिये।
घोरि दितियै हमर प्रेम मे अहाँ अपन जौं प्राण प्रिये।
एक मीसिया इजोत चानक चमकाबै छै पूरा दुनिया,
अहाँ बिन अछि घर अन्हार, छत जकर छै चान प्रिये।
आँखि मुनल हमर जरूर छै, मुदा हम छी नै सूतल,
अहाँक प्रेमक वाहक मुस्की दिन-राति लै ए जान प्रिये।
कखनो देखाबी प्रेम अहाँ, बनै छी कखनो अनचिन्हार,
प्रेमक खेल मे अहाँक नुका-छिपी केने ए हरान प्रिये।
जिनगीक रौदी छै प्रचण्ड, शीतल अहाँक केशक छाह,
विश्राम ओहि छाह मे करै ले डोलै "ओम"क ईमान प्रिये।
---------------------- वर्ण २१ ---------------------
मंगलवार, 20 दिसंबर 2011
गजल
डूबैत रहलौं हरदम हम, आर कहिया धरि इ अन्हेर हेतै।
खाली मझधारे नै हेतै कपार हमर, हमरो कोनो कछेर हेतै।
सब लेल बाँतर कात राखल छी कियो त' कखनो ताकत एम्हरो,
खूब गजल सब ले कहल गेल, हमरो लेल ककरो 'शेर' हेतै।
सुख-दुख जीवन-क्रम मे लागल, कखनो मीठ कखनो तीत भेंटै,
बड्ड अन्हरगर साँझ भेलै, कहियो इजोत भरल सबेर हेतै।
सब मिल भिडल छै माथापच्ची केने एकटा कानून बनबै लेल,
केहनो कानून बनि जाओ मुदा ओहि मे संशोधन बेर-बेर हेतै।
आब नै लुटेतै देशक वैभव, नै क' सकतै खजाना केँ चोरी कियो,
सोनक चिडै छल देश हमर, पुरना वैभव वापस फेर हेतै।
-------------------- वर्ण २५ -------------------------
सोमवार, 19 दिसंबर 2011
गजल
सदिखन स्वार्थक चिन्तन करैत रहै ए मोन हमर।
इ गप नै बूझि जाइ कियो, डरैत रहै ए मोन हमर।
अपन खेतक हरियरी बचा केँ रखबाक जोगार मे,
आनक जरल खरिहानो चरैत रहै ए मोन हमर।
विचार अपन गाडने दोसरक छाती पर खाम जकाँ,
इ खाम उखडबाक डरे ठरैत रहै ए मोन हमर।
हृदयक भाव अछि तरंगहीन पोखरिक पानि भेल,
गन्हाईत जमल भाव सँ सडैत रहै ए मोन हमर।
अन्तर्विरोधक द्वन्द्व युद्ध मे बाझल अछि "ओम"क मोन,
अपना केँ जीयेबाक लेल मरैत रहै ए मोन हमर।
------------------- वर्ण २१ -------------------
रविवार, 18 दिसंबर 2011
गीत -जगदानंद झा 'मनु'
लगबयौन-लगबयौन हिनकर बोली ई,दूल्हा आजु कए
हिनकर बर मोल छैन,ई त दूल्हा आजु कए
हिनकर बाबु बिकेलखिन लाखे,बाबा कए हजारी
लगबयौन मिल जुइल कए बोली ई दूल्हा आजु कए
हिनकर गुण छैन बरभारी,ई रखै छथि दू -टा बखारी
दरबज्जा पर जोड़ा बडद,रंग जकर छैन कारी
भैर दिन ई पौज पान करैत छथि,जेना करे पारी
भोरे उठी ई लोटा लs कs पिबए जाए छथि तारी
साँझु-पहर चौक पर जेता,चाहियैंह हिनका सबारी
ई छथि मएक बर-दुलरुआ,हिनका दियौंह एकटा गाड़ी
हिनकर गुण छैन बरभारी ई पिबई छथि खाली तारी
हिनका पहिरए आबै छैन नहि धोती,दियौन जोर भैर साडी
लगबयौन-लगबयौन हिनकर बोली ई,दूल्हा आजु कए
हिनकर बर मोल छैन,ई त दूल्हा आजु कए
***जगदानंद झा 'मनु'
शुक्रवार, 16 दिसंबर 2011
गजल
ओकर गाँधी-टोपी कतौ हरेलै, आब ओ हमरे टोपी पहिराबै छै।
सेवक सँ बनि बैसलै स्वामी हमरे छाती पर झण्डा फहराबै छै।
चुनाव-काल मे मुस्की द' हमर दरबज्जाक माटि खखोरलक जे,
भेंट भेला पर परिचय पूछै, देखियो कतेक जल्दी बिसराबै छै।
दंगा भेल वा बाढि-अकाल, सब मे मनुक्खक दाम तय करैवाला,
पीडाक ओ मोल की बूझतै, जे मौका भेंटते कुहि-कुहि कुहराबै छै।
जनता केँ तन नै झाँपल, पेटक आँत सटकि केँ पीठ मे सटल,
वातानुकूल कक्ष मे रहै वाला फूसियों कानि केँ नोर झहराबै छै।
डारि-डारि पर उल्लू बैसल, सौंसे गाम बेतालक नाच पसरलै,
एखनो आसक छोट किरण "ओम"क मोन मे भरोस ठहराबै छै।
------------------------ वर्ण २५ -----------------------
गुरुवार, 15 दिसंबर 2011
बौआ चलली परदेश@प्रभात राय भट्ट
समय सं खैहें पीबीहें डेरा अबिहें सबेरे
झगरा झंझट नहीं करिहें केकरो सं अनेरे
दिहे बौआ अपनो देह केर आराम
खूब कमैहे ढौआ रुपैया आर दाम
छोईड़कS अप्पन जन्मधरती अप्पन देश //२
कोना चल्तौ घरद्वार कोना चूल्हा चौका
छोड़ीएह नै नोकरी भेटलछौ बढियां मौका
बेट्टा धन होएतेछैक बौआ रे परदेश कें
सुख नहीं भेटैएछैक बिनु दुःख कलेश कें
घरक ईआद अबिते बौआ करिहें टेलीफोन
माए बोहीन सं गुप करीकें शांत भsजेतौ मोन
तोरे कमाई सं हेती जानकिकs कन्यादान
भेजैत रहिहे बौआ किछु किछु सरसमान
लS कS झोरा झन्टा बौआ चलली परदेश//
रचनाकार:-प्रभात राय भट्ट
गजल
अन्हरिया राति मे सँ भोर कखनो निकलबे करतै।
दुखक अनन्त मेघ केँ चीर सुरूज उगबे करतै।
सब फूल बागक झरि गेल सुखा केँ एकर की चिन्ता,
नब कोढी फूटलै कहियो सुवास पसरबे करतै।
टूटल प्याली पर कहाँ कानैत छै मय आ मयखाना,
प्याली फेर कीनेतै, मयखाना मे मस्ती रहबे करतै।
सागर मे सदिखन बिला जाइत छै धारक अस्तित्व,
तैं की धार रूकै छै, बिन थाकल देखू बहबे करतै।
काल्हि "ओम"क नाम लेबाक ककरो फुरसति नै हेतै,
आइ कान किछ ठोढ सँ हमर नाम सुनबे करतै।
------------------ वर्ण २० -------------------
बुधवार, 14 दिसंबर 2011
गजल
काल्हि १३.१२.२०११ केर राति हमर छोटका बाबा(हमर पितामहक अनुज) 88 बरखक अवस्था मे स्वर्गवासी भ' गेलाह। हुनकर स्मृति मे हम अपन भावांजलि ऐ गजलक माध्यमे प्रकट क' रहल छी। दिवंगत आत्माक शांति भेटैन्हि, यैह परमात्मा सँ प्रार्थना अछि।
मैथिली गजल
सब कहै ए पंचतत्व मे आइ अहाँ विलीन भ' गेलौं।
हम निशब्द भेल ठाढ छी, देखियौ वाणी-हीन भ' गेलौं।
नब वस्त्र पहीरि अहाँ कोन जतरा पर निकललौं,
बाट जोहैत छी एखनो, अपस्याँत राति-दिन भ' गेलौं।
अंगुरी अहाँक पकडि बाध-बोन हम घूमैत छलौं,
आब कहाँ ओ अंगुरी, हम बाट नापि अमीन भ' गेलौं।
जेनाई छल निश्चित, यौ दिन तकेने अजुके छलियै,
बंधन कोना केँ तोडलियै, कानैत आब बीन भ' गेलौं।
चिंतित "ओम"क तन्नुक कन्हा आब कोना बोझ उठेतै,
गेल आब अहाँक छाहरि, हम छत-विहीन भ' गेलौं।
------------------- वर्ण २० --------------------
मंगलवार, 13 दिसंबर 2011
रूबाई
मुस्की अहाँक करैत रहै अछि हमरा सदिखन शीतल।
भेंटतौं अहाँ जौं नै, हमर जिनगी मे सोआद कहाँ रहितै,
अहीं प्रेरणा बनल रहै छी, देखि अहीं केँ लिखै छी गजल।
गजल
कोनो खसैत केँ जे लियै सम्हारि, यैह थीक जिनगी।
डूबैत केँ जौं दियौ पार उतारि, यैह थीक जिनगी।
भाव कोनो हुए मोन मे, शब्द होइत छै संवाहक,
जे बाजै सँ पहिने लेब विचारि, यैह थीक जिनगी।
मान-अपमान दुनू भेंटै छै, इ मायाक थीक लीला,
अन्याय केँ सदिखन दी मोचाडि, यैह थीक जिनगी।
भाँति-भाँति केँ मेघ विचारक मोनक भीतर घूमै,
सुविचार सँ राखू मोन पजारि, यैह थीक जिनगी।
आन दिस अपन काँच अंगुरी कोना उठेतै "ओम",
पहिने लितौं अपना केँ सुधारि, यैह थीक जिनगी।
------------------ वर्ण १९ -----------------
सोमवार, 12 दिसंबर 2011
गजल
अपने खोज मे अपन मोन हम धुनैत रहै छी।
छिडियैल मोती आत्माक सदिखन चुनैत रहै छी।
आनक की बनब, एखन धरि अपनहुँ नै भेलौं,
मोन मारि केँ सब गप पर आँखि मुनैत रहै छी।
कहियो भेंटबे करतै आत्माक गीत एहि प्राण मे,
छाउर भेल जिनगी केँ यैह सोचि खुनैत रहै छी।
झाँपै लेल भसियैल जिनगीक टूटल धरातल,
सपनाक नबका टाट भरि दिन बुनैत रहै छी।
बूझि सोहर-समदाउन जिनगीक सभ गीत केँ,
मोन-मगन भेल अपने मे, हम सुनैत रहै छी।
---------------- वर्ण १९ ----------------
रविवार, 11 दिसंबर 2011
तिलक दहेजक खेलमे@प्रभात राय भट्ट
सभ कियो मिली करब
दहेज़ मुक्त मिथिलाक निर्माण
आब नै कोनो बेट्टी पुतोहुक
स्त्री दमन करैयवाला दुराचारी
भS जाऊ आब साबधान!!!
तिलक दहेजक हम सभ मिली
करब आब दीर्घकालीन अवसान
बड बड लीला देखलौं
दहेज़ उत्पीडन मामला सं जेलमे
आब नै कियो करू नादानी
नै बनू कियो अज्ञानी
रचनाकार:-प्रभात राय भट्ट
"मिथिला का आँचल"
शंकर झा जी द्वारा लिखा "मिथिला का आँचल" किताब,
के हम किछु संछिप्त बिबरन हम आहा सब के समक्ष प्रस्तुत करे छि..
''इ किताब मैथिलि में नय हिन्दी में लिखल गेल अच्छी''
एस किताब में मिथिलांचल के ग्रामीण परिवेश,बच्चो को उनके अभिभावक द्वारा शुशंस्कारित करने का तरीका,
मिथिला का विशिष्ट त्योहारों,पर्यटन हेतु रमणीय व् दर्शनीय स्थलों, शुप्रख्यात साहित्यकारों व उनकी शास्वत रचनाओं,
संकीर्तन विभूतियों के समवेस के साथ-साथ मिथिलांचल का आध्यात्मिक पूजा-पाठ का महत्त्व, पूजा करने का सही तरीका का भी उल्लेख है
आज के युग की कुछा ज्वलंत विषय यथा टेलीविजन कम्प्यूटर, इन्टरनेट,मोटर साइकल, मोबाइल-फोन, जंक फुड के कुप्रभाव तथा इनका सही उपयोग किस प्रकार सुनिशचत किया जाए, का भी लेख है !
इतना ही नहीं आज प्रेम- प्रशंग- जनित अपराध की बाढ़ किस कारन से आई है, उसके निदान के उपाय के साथ ही मिथिला के विशिष्ट प्रेम- प्रशंग की झलके भी मिलेंगे
जो मैथिल प्रतियोगिता परीक्षाओ की तैयारी कर रहे है उनके लिए मिथिला पेंटिग/मधुबनी पेंटिग का इतिहास, उसका विकास, विकास-क्रम में बाजारवाद के कारन मूल स्वरूप पर चोट, तथा इसका संरक्षण के बारे में विस्तृत व दुर्लभ जानकारी का संकलन कर प्रस्तुत किता गया है, जो प्रतिभागियों हेतु बहुमूल्य साबित होगा!
शंकर झा जी के परिचय
जन्म तिथि:- 05 -02 -1965
ग्राम:- अंधरा ठाढी (जिला मधुबनी )
पिता:- स्व.दिगम्बर झा
पेशा:- मध्य प्रदेस लोक सेवा आयोग द्वारा वर्ष 1991 में चयनित होकर राज्य बितसेवा में प्रवेश!
संप्रति : संयुक्त संचालक ( वित ) पुलिस मुख्यालय छत्तीसगढ़ में पदस्था!
संपर्क:- 09425209181
इ-मेल :- shankarjharaipur2008@gmail.com
शुक्रवार, 9 दिसंबर 2011
गजल
हेतै की आब बूझाय नै एहि देश मे।
देश फँसल अछि घोटाला आ केसमे।
कोना केँ बचायब आब घर चोरी सँ,
फिरै छै चोर सगरो साधुक भेष मे।
जरै छै गाम, तखनो बंसी बजाबै ओ,
बूझै नै लिखल देबालक सनेस मे।
शिकारी मनुक्खक बनल छै मनुक्खे,
गोंतै छै सब बाट आ घरो कलेश मे।
बेईमानीक पताका फहरै आकाश,
पाकै ईमान आब पसरल द्वेष मे।
---------- वर्ण १४ ------------
गुरुवार, 8 दिसंबर 2011
अन्हार घरमे इजोर भोगेलैय@प्रभात राय भट्ट
गजल
हम त' केने बहाना राम केर, अहींक नाम लैत छी।
बनि गेलौं हम चर्चा गाम केर, अहींक नाम लैत छी।
रखने छी करेज सँ सटा केँ यादि अहाँक सदिखन,
हमरा काज की ताम-झाम केर, अहींक नाम लैत छी।
ताकि दितिये कनी नजरि सँ मुस्कीया केँ जे एक दिन,
काज पडितै नै कोनो जाम केर, अहींक नाम लैत छी।
हमर काशी, मथुरा, काबा सब अहीं मे अछि बसल,
जतरा भ' गेल चारू धाम केर, अहींक नाम लैत छी।
रोकि सकतै नै जमाना इ मोन सँ मोनक मिलनाई,
मोन कहाँ छै कोनो लगाम केर, अहींक नाम लैत छी।
--------------------- वर्ण २० --------------------
गज़ल - अजय ठाकुर (मोहन जी)
होयत अगर दारू के भोज त हम फेर मिलब //
"मोहन जी" ईजोरिया के लेल ओध्लो अन्हरिया /
ढैल जायत अनहरिया राईत त हम फेर मिलब //
हमरा जरुरत नहीं या पुछबाक उत्तर केरी /
पुछल जायत सवाल त हम फेर मिलब //
जितब अगर आहा त बाजी लगा लिय /
देब आहा के सज्जा त हम फेर मिलब //
बुधवार, 7 दिसंबर 2011
जय माँ वनेश्वरी - अजय ठाकुर(मोहन जी)
एक दिन बिना अपन भतीजा के कोरा मे लकऽ बैशल छली तहीने अग्रेज अपन शेना के लकऽ अबी गेल, ई देख वनेश्वरी गाँव के बाहर एक टा पोखेर या त्लिखोरी ओतऽ चलीऽ गेली और ओही पोखेर मे जा कऽ कूद गेली आ अपन प्राण दऽ देलखीन कुछ साल बीतलाक बाद ई डमरू पाठक नाम केऽरी परीवार मे स्वप्न देलखीन, की हम त्लिखोरी पोखैर मे छी हमरा एते स निकालु !
डमरू पाठक के परिवार अपना गाँव में सब के स्वप्न वला बात कहलखिन, ई बात सुनी क सब हका-बका रही गेलाह और ओही पोखेर में सऽ निकले के विचार में जुईट गेला !
गाँव केरी पांच टा ब्राम्हण गेला और ओही पत्थर रूपी प्रतिमा के बाहर निकालैथ जे की ओ प्रतिमा ४.५" छल, और ओही वानेश्वरी के प्रतिमा के एक टा पीपर गाछ के निचा राखल गेल बहुत दिन तक ओही गाछ के निचा में पूजा भेल, ग्राम चनोर के रजा लक्ष्मेषवर के पुत्र नहीं होए छलनी तऽ ओ ओही वानेश्वरी माँ के दरबार में गेला और कोबला केला की हमरा जे पुत्र होयत त हम आहाके मंदिर बनायब !
एक -दु शाल में हुनका ओत् पुत्र जन्म लेलखिन, मगर ताहि के बाद रजा लक्ष्मेषवर बिसैर गेला कोबला वला, फेर हुनका बेटा के तब्यत खराब भेला के बाद याद भेल त ओ मंदिर बनोलैथ !
आब ओत् रामनमी, दुर्गा पूजा सेहो मनायल जायत या ! अखन त ओत् बहुत सुंदर मंदिर और धर्मशाला बनी गेल अछी, और मंदिर के चारु तरफ छहरदेवाली भ गेल अछी !
ओतुका पुजगरी छथि डमरू पाठक, सचिव रुनु झा (नुनु), कार्य कर्ता, कमलेश, नित्यानंद, फुलबाबु, कनक मिश्रा,
गजल
देखि हुनकर असल रंग, भक हमर टूटि गेल।
पोखरि मे सब नंग-धडंग, भक हमर टूटि गेल।
सभ आँखिक नोर सुखायल, आगि एहेन छै लागल,
देखि केँ कानैत यमुना-गंग, भक हमर टूटि गेल।
बूझलौं अपना केँ कपरगर, एकटा संगी भेंटल,
छोडि देलक ओ जखन संग, भक हमर टूटि गेल।
कते बियोंत लगाबै छलौं अहाँ केँ अंग लगाबै लेल,
जखन लगेलौं अंग सँ अंग, भक हमर टूटि गेल।
मस्तीक नाव भसिया गेल छै समयक ऐ प्रवाह मे,
छलौं यौ हमहुँ मस्त-मलंग, भक हमर टूटि गेल।
----------------- वर्ण २० --------------------
मंगलवार, 6 दिसंबर 2011
गज़ल - अजय ठाकुर (मोहन जी)
गज़ल - अजय ठाकुर (मोहन जी)
सोमवार, 5 दिसंबर 2011
बुढिया मैंया
मोबाईल पर बाबूजीक फोन आयल। हम उठेलौं त' कुशल क्षेमक बाद बाबूजी कहलैथ- "बुढिया मैंया स्वर्गवासी भ' गेलीह।" हम धक् रहि गेलौं। एखने दू मास पहिने गाम गेल छलौं, त' बुढिया मैंया स्वस्थ छलीह। ओना हुनकर अवस्था ९५ बर्ख छलैन्हि। पता चलल जे हर्ट अटैक आबि गेल छलैन्हि आ दरिभंगा ल' जैत बाटे मे हुनकर देहान्त भ' गेलैन्हि। बाबूजीक निर्देशानुसार हम तुरत गाम चलि देलियै। राति मे गाम पहुँचलौं, त' पता चलल जे दाह संस्कार लेल कठियारी गेल छैथ सब। माताजीक निर्देशक मोताबिक काठी चढेबा लेल हमहुँ कठियारी भागलौं। बुढिया मैंयाक दिव्य आ शान्त मुख देखि एना लागल जे ओ आब उठि बैसतीह। हुनका सानिध्य मे बिताओल समय मोन मे घूरिया लागल। एक दिन सब एहीना शांत भ' जैत। बुढिया मैंया कखनो केँ कहैथ रहथिन जे बौउआ, आब कते दिन बुढिया मैंया, हमर जे पार्ट छल से हम खेला लेलौं, आब अहाँ सभ अपन पार्ट खेलाइ जाइ जाउ। ठीके कहै छलखिन्ह ओ। अपन पार्ट खेला केँ कते दिन सँ हमरा सबहक पूर्वज एहीना शांत होइत रहलाह आ नबका पात्र सब मनुक्ख आ मनुक्खता केँ आगू बढबैत रहलाह। इ खेल सतत चलैत रहत। नब नब पौध आंगन मे आबैत रहत आ पुरान गाछ सब एहीना धाराशायी होइत रहत। मायाक जंजाल मे बान्हल हम सब एहीना मुँह ताकैत रहब। कतेक असहाय भ' जाइ छै मनुक्ख, जखन कियो अपन सामने सँ चलि जाइ छै आ ओ किछ करबा मे असमर्थ रहैत छै। एहने विचार सब मोन मे आबैत रहल आ हुनकर चिता जरैत रहलैन्हि। जखन दाह संस्कार पूर्ण भ' गेलै त' हरिदेव कक्का कहलैथ- "कोन विचार मे हरायल छी ओम बौउआ। चलू आब नहा केँ गाम पर चली। ओहिनो भोर भ' गेल। नहा-सोना केँ कनी सुतब, रतिजग्गा भ' गेल।" हम कहलियैन्हि- "कक्का, बुढिया मैंया बड्ड मोन पडै छैथ।" हरिदेव कक्का बजलाह- "छोडू ने इ सब गप, हमरा की नै मोन पडै छैथ। ऐ लेल गाम नै जैब की। मोन खराप क' ली बिना सुतने। अरे भेलै चलू, ९५ बरख केर पाकल उमैर मे गेलैथ, कते शोक मनायब।" हम चुपचाप चलि देलियै गाम दिस। आबि केँ नहा-सोना केँ सुतै लेल गेलौं। ओतय आँखि मुइन सुतबाक उपक्रम कर' लागलौं। आँखि मुनैत देरी बुढिया मैंया सामने ठाढ भ' गेलीह। हमरा दिस सिनेह सँ ताकैत वैह पुरना सवाल पूछ' लागली जे बौउआ खेलौं। हम हुनका एकटक ताकैत रहि गेलौं।
बुढिया मैंया हमर बाबाक काकी छलीह। हमर प्रपितामही लागैत छलीह। पूरा आंगन मे सब सँ जेठ आ आब त' बच्चा सभक संग सब गोटे हुनका बुढिया मैंया कह' लागल रहैन्हि। पूरा आंगनक बच्चा सभक सम्पूर्ण भार हुनके पर रहै छलैन्हि आ ओ एकरा पसिन्न करै छलखिन्ह। बच्चा सभ सँ खूब सिनेह रहै छलैन्हि हुनका। हमरा सभ केँ खुएनाई हुनके जिम्मा रहै छलैन्हि। जखने हम सब खाई मे एको रत्ती हिचकिचाइ छलियै की ओ तुरते तोता कौर आ मैना कौर बना केँ खुआब' लागै छलीह। माताजी गाम पर पहुँचैत देरी हमरा सब केँ हुनकर संग लगा दैत छलीह। जेना हमरा बूझल ए, बुढिया मैंया ३५ बरखक आयु मे वैध्वय प्राप्त केने छलैथ। हुनका तीन गोट पुत्र श्रीदेव, रामदेव आ विष्णुदेव छलखिन्ह। विष्णुदेव बाबाक पुत्र हरिदेव कक्का छलाह जिनका सँ हमरा बड्ड पटै छल। श्रीदेव बाबा खेती पथारी करै छलाह। रामदेव बाबा आ विष्णुदेव बाबा नौकरी करै छलाह आ आब रिटायर भ' केँ गामे मे रहै छलाह। बुढिया मैंयाक तीनू पुत्र आ तीनू पुतौह जीबते छलखिन्ह। हम नौकरी भेंटलाक बाद कखनो काल गाम जाइत छलौं त' बुढिया मैंया कहैथ जे भगवान हमरा उठबै मे किया देरी लगा रहल छैथ, हम चाहै छी जे तीनू पुत्रक सामने आँखि मुनी। पूरा आंगनक बच्चा बच्चा बुढिया मैंयाक चेला छल। हमहुँ छलौं। कियाक नै रहितौं, ओ निश्छल प्रेम, ओ देखभाल, सब गोटे केँ हुनका दिस आकर्षित करै छलै। सब पुतौह हुनका लग नतमस्तक रहैत छलीह। बुढिया मैंयाक हुकुमक अवहेलना कियो नै करैत छल। सबहक लेल हुनका मोन मे नीक भावना छलैन्हि। हम त' हुनकर जाउतक पोता छलौं, मुदा कहियो आन नै बूझलैथ। एहेन बुढिया मैंयाक पौत्र हरिदेव कक्का केर गप सँ हमरा बड्ड छगुनता लागल छल। हम सोचैत रही जे एखन चौबीसो घण्टा नै भेल हुनका मरल आ इ सब हुनका बिसरै मे लागि गेलाह। कियाक एना कियाक। ठीक छै जन्म मरण पर अपन बस ककरो नै छै, मुदा जे एतेक बर्ख धरि हमर धेआन राखलक, की हम ओकरा लेल किछो दिन, किछो बर्ख धरि नै सोची।
यैह सब सोचैत कखनो आँखि लागि गेल। एकाएक हंगामा सँ निन्न टूटल। जल्दी कोठली सँ बहरेलौं। आँगन मे बुढिया मैंयाक तीनू पुतौह वाक् युद्ध मे लीन छलैथ। पता चलल जे बुढिया मैंयाक गहना गुडिया पर बहस होइत छल। श्रीदेव बाबाक कनियाँ एक दिस छलखिन्ह आ रामदेव बाबा आ विष्णुदेव बाबा केर कनियाँ एक दिस। बहसक विषय वस्तु छल एकटा अशर्फी। बुढिया मैंयाक पेटी मे १६ गोट अशर्फी छलै। तीनू पुतौह ५-५ टा हिस्सा लेलाक बाद सोलहम अशर्फी पर भीडल छलीह। पहिने कहा सुनी भेल आओर बाद मे व्यंग्य आ गारिक समायोजन सेहो भेल। हम जल्दी सँ आँगन सँ बाहर दलान पर चलि एलहुँ। ओतुक्का दृश्य कोनो नीक नै छल। बुढिया मैंयाक तीनू पुत्र हुनकर कोठलीक अधिकार एहि विषय पर धुरझार वाक् युद्ध मे लागल छलाह। हमरा इ सीन किछ किछ संसद आ विधान सभाक सीन जकाँ लागै छल। तीनू भाई अपन अपन कण्ठक उच्च स्वर प्रवाह सँ लाउडस्पीकर केँ मात देने रहथिन्ह। एना लागै छल जे एकटा लहाश आइ खसिये पडतै। हम बड्ड डरि गेलौं आ बाबू केँ फोन लगेलियेन्हि- "बाबूजी, एतय त' मारा मारीक भयंकर दृश्य उपस्थित भेल अछि। आब की हेतै।" बाबूजी कहलाह- "अहाँ नै किछ बाजब। यौ दियादी झगडा एहीना होइ छै। फेर मेल भ' जेतैन्हि।" मुदा हमरा नै रहल गेल आ झगडाक स्थान पर जा केँ हम कहलियैन्हि जे बाबा अहाँ सब क्रिया-कर्म हुए दियौ, तकर बाद एहि मुद्दाक समाधान क' लेब। विष्णुदेव बाबा बजलैथ- "समाधान त' आइये हेतै। हमहुँ तैयारे छी।" हम बजलौं- "एना नै भ' सकै ए जे ओहि कोठली केँ बुढिया मैंयाक स्मृति बनाओल जाइ।" एहि बेर श्रीदेव बाबा बजलाह- "बडका ने एला स्मृति बनबाबै वाला। बुढिया की कोनो चीफ मिनिस्टर छलै आ की कतौक प्रेसीडेण्ट।" हम गोंगियाइत बजलौं- "मुदा बाबा ओ हमरा सभक एकटा स्तम्भ छलीह। मजबूत स्तम्भ।" रामदेव बाबा मुस्की दैत हमरा दिस ताकैत बजलाह- "इ छौंडा चारि लाईन बेसी पढि केँ भसिया गेलै हौ। इ नै बूझै छै जे पुरना घर खसैत रहै छै आ नबका घर उठैत रहै छै। बुढिया बड्ड दिन राज केलकै नूनू, आब हमर सबहक राज भेल, हम सब फरिछा लेब।" तीनू गोटे हमरे पर भिड गेलाह। हम तुरत ओहिठाम सँ गाछी दिस निकलि गेलौं, जतय बुढिया मैंया केँ जराओल गेल छलैन्हि। साराझपी नै भेल छल। ओहि स्थान पर छाउर छल, जतय हुनका जराओल गेल छल। हमरा लागल जेना बुढिया मैंया ओहि छाउर मे सँ निकलि हमरा सामने ठाढ भ' गेलीह आ कह' लागलीह- "बउआ अही माटि सँ एकदिन हम निकलल छलौं आ अही माटि मे फेर सँ चलि एलहुँ। अहाँ कथी लेल चिन्तित होइ छी। हमर स्मृति अहाँक मोन मे अछि, सैह हमर पैघ स्मृति अछि। जखन पुरना घर खसै छै ने, त' ओकर मलबा एहिना कात क' देल जाइ छै। ओहि जगह पर नबका घर बनाओल जाइत अछि। हम पुरान घर छलहुँ, खसि परलौं, अहाँ सब नब घर छी, जाउ उठै जाउ आ नाम करू। एहि सँ हमरो आत्मा तृप्त रहत। बिसरि गेलौं, बच्चा मे अहाँ सब केँ घुआँ मुआँ खेलबैत छलौं त' की कहै छलौं नब घर उठै, पुरान घर खसै।" हमरा अपन नेनपनक खेल मोन पडय लागल। बुढिया मैंया अपन ठेहुँन पर चढा केँ घुआँ मुआँ खेलबै छलीह। की इ संसार एकटा घुआँ मुआँक खेल थीक। एहि मे एहिना पुरना घर खसा केँ बिसरि देल जाइ ए आ नबका घर सभ अपन चमक देखबैत रहै ए। हम ओहिठाम सँ सोझे बाजार दिस विदा भ' गेलौं इ बडबडाईत जे नब घर उठै, पुरान घर खसै।
फेंकलो गुगली मारलैथ - अजय ठाकुर (मोहन जी)
गजल
हमरा सँ की नै करेलक सिहन्ता हमर।
सदिखन खाली कनेलक सिहन्ता हमर।
अहाँ भेंटतौं, से हमर कहाँ इ भाग्य छलै,
मुदा अहीं दिस बढेलक सिहन्ता हमर।
सुरूजक आगि सँ बचू, यैह जमाना कहै,
बाट सुरूजक धरेलक सिहन्ता हमर।
चान मुट्ठी मे बन्न कैल ककरो सँ नै भेलै,
हमरा यैह नै सिखेलक सिहन्ता हमर।
"ओम"क सिहन्ता जेना कतौ मरि-हरि गेलै,
सबटा सिहन्ता जरेलक सिहन्ता हमर।
--------------- वर्ण १६ ---------------
मिथिलाक गुणगान
सुनू मिथिलाकेँ गुणगान अहाँ, हम की कहु अपन मोनेंसँ
शनिवार, 3 दिसंबर 2011
----------गीत-----------
आँखिमे चित्र हो मैथिलि केर,हृदयमे हो माटिक ममता
माएक सेवामे जीवन बितादी, अछि बस इएह एकता सिहन्ता!
अछि करेजाक टुकड़ी हमर ई तिरंगा
धमनीमें हिमालय आ शोणितमें गंगा
अछि हमर ऐस्वर्यक कोनो चाह नै
बाट चलिते विपत्तिक परवाह नै
हम टूटी जा सकैछी, हम झुकी ने सकब
तुफनोक भय सँ हम रुकी ने सकब
हमर संग-संग बहय उनचासो पवन
बंधी देने छि तें माथमे हम कफ़न
हम रही ने रही ई तिरंगा रहय
फेर वनबास ने होइन्ह रामक, फेर जंगलमे कानथी ने सीता
माएक सेवामे जीवन बितादी, अछि बस इएह एकटा सिहन्ता !
.कल्पनामे करोडों नदी आ नहरि
भावनामे हो लाखो समुन्द्रक लहरी
चिंतनमें उठैत अछि तेहने लहास
जेना हाथ होथि ओरने भगत आ सुभाष
माटी चमकैए माथपर जन्मभूमि केर
हमर कर्मभूमि केर, हमर धर्मभूमि केर
जतs खल -खल जनकिक आँगन हंसय
आ चकमक सावित्रिक कंगन करय
विण अपनही बजैब हम भारतीक मित्र
मरितो दम तक सजाएब हम मैथिलिक चित्र
गीतमे राखी क्रांतिक ज्वाला, सरगममें विजय केर भनिता
माएक सेवो जीवन बितादी, अछि बस इएह एकटा सिहन्ता!
शुक्रवार, 2 दिसंबर 2011
गजल
आउ मजा लिय' शुरू फेर खेल भ' गेलै।
देखू खेलनिहार सब मे मेल भ' गेलै।
कोनो नियम-निष्ठाक जरूरति नै एत',
कोनो दोग सँ ढुकु, ठेलम-ठेल भ' गेलै।
जकरा किछ लागल नै हाथ, हल्ला करै,
जे लेलक मजा ओकरा त' जेल भ' गेलै।
टिकट बाँटै आ काटै केर कबड्डी शुरू,
चुनाव भेलै नै जेना कोनो रेल भ' गेलै।
जीतला पर सुन्नर कोठा-गाडी भेंटत,
बाटक इ धूरि जनताक लेल भ' गेलै।
-------------- वर्ण १५ ------------


text:
शारिरीक वृद्धिक संग-संग संस्कारकें उन्मुक्त चिंतन केर माध्यमसँ भव्य बनेवाक प्रक्रिया वस्तुतः व्यक्तिकें लौकिक एवं पारलौकिक प्रसन्नता प्रदान करैत अछि आ एहि प्रकारक प्रसन्नता अपरिवर्त्तनशील होइत अछि। जँ व्यक्तिक संकल्प शक्ति श्रेष्ठ हो, विचारवान हो एवं समाजक प्रगतिक संग-संग स्वयंकें श्रेष्ठ परिवर्त्तन हेतु मर्यादाक संग "सर्वजन हिताय, सर्वजन सुखाय" केर उद्दात भावनाक भाव लक्षित हो, निःसन्देह परिणाम आकांक्षित अभिलाषाकें यथेष्ठ एवं सर्वोत्कृष्ट बनवैत अछि।
प्रत्येक व्यक्तिक समृद्धिसँ प्रसन्न रहय वाला व्यक्ति सदैव आन्तरिक रूपसँ प्रसन्न रहैत छथि चाहे बाह्य जगतमे किछु समयक हेतु उद्विगनताक भाव कियेक नऽ लक्षित होइत हो। परिवारक निर्वहन हेतु पदार्थक उपयोगिता आवश्यक अछि परन्तु स्वयंकें परिश्रमसँ उपार्जित कयल गेल पदार्थकें उपयोग करबाक सात्विक भावना, अत्यधिक आनंद एवं संतुष्टि, विकासक श्रेष्ठ मापदंड बनैत अछि। अन्य व्यक्तिक प्रति सम्मान, आदर एवं यथोचित सत्कार प्रदान करब, परंपराक विशिष्ट पूंजी बनि आत्म-संतुष्टिक सर्वश्रेष्ठ सम्पत्तिक संग्रह करबाक अतुलनीय प्रयास प्रसन्नताक कारण बनैत अछि एवं एहि प्रकारक प्रसन्नता कदमपि परिवर्त्तनशील नहि भऽ सकैत अछि।
अनुभव कयल जा रहल अछि जे किछु व्यक्ति अन्य व्यक्तिक ऐश्वर्यक प्रति शंकालु स्वभाव रखैत छथि। एक-दोसरकें शंकाक नजरिसँ देखब, परस्पर प्रेमक मध्य विभेद उत्पन्न करैत अछि। परिणामस्वरूप, एहि प्रकारक प्रवृति व्यक्तिकें व्यक्तिसँ अलगाव उत्पन्न करैत अछि एवं आपसी निकटताक मध्य दूरी उत्पन्न करैत व्यवहारमे रिक्तताक निराशारूपी चेतनाकें प्रश्रय दैत अछि। एहि प्रकारक प्रवृति वा मनोवृति परिवार एवं समाजक हेतु घातक प्रवृति थिक । असहज व्यक्ति स्वयंकें सहज नञि अनुभव कऽ अन्यक प्रति शंकालु बनैत छथि एवं संबंधक स्वरूपमे विकृति उत्पन्न होइत अछि।
एहि हेतु कोशीश कयल जेबाक चाही जे शंकाक समाधान सहज अवस्थामे संवादक माध्यमसँ समाप्त करी। जाहिसँ असहज अवस्थाक तत्क्षण तिरोहित कय संबंधकें सुन्दर बनेवाक हेतु हृदयसँ अग्रसर होई। एहि प्रकारक स्थितिक परिणामस्वरूप, संबंधमे घनिष्टता बनत आ विकाररूपी नकारात्मक सोच स्वतः समाप्त हयत संगहि प्रसन्नताक वातावरणमे मानसिक शांति वस्तुतः जीवनकें भव्य बनेवामे योगदान कय प्रेमक धाराकें शीतलता प्रदान करत। अतः कहल जा सकैत अछि - प्रसन्नता परिवर्त्तनशील नहि भऽ सकैछ। इत्यलम्। जय श्री हरि।


text:
नवका- पुरनका लेख सर्च करु...
किशनगंज मे बाढ़ि...
बिहार त ओना सूखा सं कराहि रहल अछि... मुदा नेपाल तरफ होए वाला जोरगर पानि सं बिहार के कइटा इलाका मे बाढ़ि जकां हाल भs गेल अछि. नेपाले सं आएल पानि सं सीतामढ़ी- मुजफ्फरपुर मे बाढ़ि आएल...दरभंगा आओर कोसी के इलाका मे कइटा गाम मे पानि घुसल. आब एक बेर फेर नेपाल के पानि के कहर बिहार पर टूटल अछि. नेपाल के कनकई नदी पर बनल एकटा बांध के टूटय के कारण किशनगंज के कइटा गाम डूबि गेल अछि.
लोक के संग माल-मवेशी सभ पानि मे घिर गेल अछि. ओना सरकार के तरफ सं राहत-बचाव के काज भs रहल अछि. मुदा ओ केहन होएत अछि से अहां सभ जाएनते छी. लोक परेशान अछि. खाय-पिबय के संकट बनि गेल अछि. आओर नेपाल दिस दिन-राति पानि होए के कारण जलस्तर बढ़िए रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
मधुबनी। जिला क बेनीपुर अनुमंडल अंतर्गत रानीपुर मतरहरी आ नजरा अवस्थित महाराजी बाँध क निरीक्षण.जिला पदाधिकारी श्री शीर्षत कपिल अशोक आ एस.पी. श्री दीपक वरनवाल संयुक्त रूपेँ कयलन्हि आ आगत बाढि से सुरक्षा हेतु उपस्थित संबंधित पदाधिकारी सब के आवश्यक निर्देश देलन्हि। पदाधिकारी सब रानीपुर मतरहरी क ओहन जगह सबहक सघन अवलोकन कयलन्हि जतय जल संसाधन विभाग आ बाढ नियंत्रण.प्रमंडल अधिकार क्षेत्र क बहना बनाय पेँच फसौने छलाह आ १५ वर्ष से एहि डेढ कि.मी.मे एको टोकरी माटि नहि खसौने छलाह। ध्यातब्य अछि जे ई भू-भाग रानीपुर गाँव क मूहेँ पर अछि आ.बाढि अबितहि सबसे पहिने जलमग्न भ जाईत अछि। भारी जल दबाब क.कारणे अगल बगल क बाँध सब के तहस नहस क दैत छैक जेकर संख्या विगत बाढि मे मात्र.बेनीपट्टी प्रखंड मे २३ छल।
समप्रति मरम्मति काज बलुआही.माटि से.कराओल गेलैक अछि तेँ एकर संगे उच्चीकरण काज परसेहो सवाल उठाओल जा रहल अछि। निरीक्षण क क्रममे जिला पदाधिकारी कयल गेल काज सबहक गुणवत्ता पर अप्रसन्नता व्यक्त करैत बाढ नियंत्रण.प्रमंडल, झंझारपुर.क एक कनीय अभियंता आ संवेदक जे सरकार क कड़ोरो टाका वर्वाद कयलन्हि अछि हुनका विरुद्ध प्राथमिकी दर्ज करेबाक कार्रवाई कयल जैत। जिला पदाधिकारी , एस डी एम मुकेश रंजन एहि डेढ़ कि.मी. भूभाग मे उच्चीकरण करेबाक निदेश देल। आस पास क तीन संवेदनशील स्थल के चिन्हित कय २५।सौ पाली बैग देबाक निदेश सी ओ पी. के. सिंह.के देल। बाँध पर सिंचाई आ.मरमम्ति काज क अतिरिक्त वाहन परिचालन पर रोक सहित अन्य सुरक्षा संबंधी निदेश. उपस्थित.पदाधिकारी सब के देल गेल।


text:
दिल्ली/पटना, मिथिला मिरर : बिहार मे चुनाव प्रस्तावित अछि। अगिला दू मासक भीतर विधानसभा चुनाव होयत। बिहार मे चुनाव केँ ल’ सियासी विसात बिछाओल जा रहल अछि। लोक लुभावन घोषणा सेहो भ’ रहल छैक। मुदा मंगलदिन मिथिला केँ एकटा बहुप्रतीक्षित माँग केँ केंद्र सरकार पूरा क’ चुनावी तोहफा देलक अछि। चुनाव सँ पहिने केंद्रक मोदी कैबिनेट दरभंगा एम्स केँ मंजूरी द’ देलक अछि। स्वास्थ्य केँ क्षेत्र मे ई मिलक पाथर साबित होयत।
बतादी जे एही मंजूरी केँ बाद दरभंगा मे एम्स निर्माण शुरू भ’ जायत। ई ब्बिहर मे पटना केँ बाद दोसर एम्स होयत। दरभंगा मे एम्स केँ निर्माण भ’ गेला सँ मिथिला प्रक्षेत्रक करीब 18टा जिला लाभांवित होयत। एकरा संग-संग पटना आ दिल्ली पर निर्भरता सेहो कम होयत। जहाँ धरि स्वास्थ्य सेवा केँ बात अछि त’ मिथिला क्षेत्रक एकोटा अस्पताल मे गुणवत्तापूर्ण इलाज अखनि नहि भ’ पाबी रहल अछि। वा ई कही जे स्वाथ्य व्यवस्था लचर थिक।
मालूम होयत जे दू दिन पूर्व दरभंगा मे भाजपाक राष्ट्रीय अध्यक्ष जेपी नड्डा सेहो एकर जिक्र केने छलाह। दरभंगा मे अखिल भारतीय आयुर्विज्ञान संस्थान यानि एम्स केर निर्माण लेल बीतल 25 अगस्त क’ केंद्रीय वित्त मंत्रालय 1361 करोड़ टाका केँ पहिने मंजूरी द’ देने छल। वित्त मंत्रालय आश्वासन सेहो देलक जँ अनुमानित राशी सँ बेसी खर्च होयत तकर पूर्ति सेहो करत। प्रथम रिपोर्ट केँ मुताबिक प्रस्तावित दरभंगा एम्स 750 बेडक होयत आ एकर निर्माण मे 1361 करोड़ टाका खर्च कएल जायत।
जनतब होयत जे दरभंगा मे प्रस्तावित जमीनक उपलब्धता केँ कारण मामला अटकल छल। बिहार सरकारक दिस सँ प्रस्तावित जमीनक गुणवत्ता आ रस्ता केँ सुगमता सहित तीन बिंदु पर मंत्रालयक तकनीकी कमेटी एकर स्वीकृति पर रोक लगा देने छल। तकरा बाद आनन-फानन मे सभ तकनीकी बाधा दूर क’ देल गेल अछि। आब पूर्ण तरहें एम्स निर्माणक प्रक्रिया शुरू भ’ जेबाक उम्मीद कएल जा सकैछ।


text:
नव दिल्ली: प्रधानमंत्री नरेंद्र मोदीक पर्सनल वेबसाइटक ट्विटर अकाउंट हैकर हैक क’ लेलक. ट्विटर एहि बातक पुष्टि सेहो कयलक अछि. हैकर पीएम मोदीक पर्सनल वेबसाइटक ट्विटर हैंडल स’ एकक बाद एक कतेको ट्वीट कयलक आ क्रिप्टों करेंसी स’ जुड़ल कतेको ट्वीट कयल गेल.
हैकर कोविड-19 रिलीफ फंडक लेल डोनेशनमे बिटक्वॉइनक मांग सेहो कयलक अछि. यद्यपि शीघ्रहि इ ट्वीट्स डिलीट क’ देल गेल. टि्वटर अकाउंट पर कयल गेल एगो ट्वीटमे लिखल छल, “हम अहाँ सभ स’ अपील करैत छी जे कोविड-19 केर लेल बनाओल गेल पीएम मोदी रिलीफ फंडमे डोनेट करू.” ट्विटर कहलक जे ओकरा प्रधानमंत्री मोदीक वेबसाइट अकाउंटक गतिविधिक जनतब छल आ आब एकरा सुरक्षित करबाक लेल डेग उठाओल जा रहल अछि.
पीएम मोदीक पर्सनल वेबसाइटक ट्विटर अकाउंट हैक होयबाक खबरि जुलाईमे प्रमुख हस्तीक कतेको ट्विटर अकाउंट हैक होयबाक बाद आयल अछि. अमेरिकाक पूर्व राष्ट्रपति बराक ओबामा, एमेजन सीईओ जेफ बेजोस, वारेन बफेट, बिल गेट्स, एलन मस्क, जो बिडेन समेत कतेको लोक हैकर्सक शिकार भ’ चुकल अछि. हैक कयल गेल वेरिफाइड अकाउंट स’ पोस्ट क’ बिटकॉइनक नाम पर दान मांगल गेल.


text:
बिहार विधानसभा चुनाव कें लेल एलजेपी विजन डाक्यूमेट जारी केलक। लोजपा प्रेसिडेंट चिराग पासवान डाक्यूमेंट जारी करैत सीता कें भव्य मंदिर बनेबाक वादा केलनि। विजन डाक्यूमेंट पेश करय सं पहिने ओ अपन मां कें आर्शीवाद लेलनि। मीडिया कें सामने विजन डॉक्यूमेंट पेश करैत बिहार मे युवा सं जुड़ल मुद्दा सेहो उठौलनि।
ओ बिहार मे रोजगार आ बिहार सं भ’ रहल पलायन सं जुडल विषय पर चर्चा केलनि। ओ सीएम नीतीश कुमार पर सेहो निशाना सधलनि। ओ कहलनि जे सरकार मे एला पर युवा कें लेल बनत रोजगार पोर्टल।
JDU सं बेसी सीट पर केलनि जीतक दावा
अहिसँ सं पहिने बीतल सोमदिन लोजपा प्रमख चिराग पासवान कहलनि जे हमरा ककरो ‘B टीम’ बनेबाक जरूरत नहि अछि। लोक जनशक्ति पार्टी अपन विचारधारा संगहि चुनाव लड़ि रहल अछि। जे लोक डरैत अछि मुख्यमंत्री (नीतीश कुमार) ओ भ्रम फैला रहल अछि। हम हुनका कही दी जे हम JDU सं बेसी सीट पर चुनाव लड़ि रहल छी आहुनका सं बेसी सीट जीतब।


text:
नेपाल मे जनगणना प्रश्नावली (२०७८) केर प्रकाशन – पूछल जायत ८० प्रश्न
केन्द्रीय तथ्यांक विभाग द्वारा किछु समय पूर्वहि १२म जनगणना आ संघीय लोकतांत्रिक गणतंत्रक नेपालक पहिल जनगणना मे केन्द्र, प्रदेश आ स्थानीय तह केर प्रत्येक वार्डक हरेक व्यक्ति ओ परिवार सँ संकलन कयल जायवला विवरण लेल कुल ८० प्रश्नक प्रश्नावली ‘राजपत्र’ मे प्रकाशित कय देल गेल अछि। सुपरिवेक्षक द्वारा ‘घर तथा घरपरिवार सूचीकरण’ प्रश्नावली संग प्रत्येक घर-परिवार सँ विवरण लेल जायत। सम्पूर्ण घरक प्रयोग सहित संख्या, घरक तल्ला, परिवारक बैंक खाता आर ऋण केर अवस्था, सरकारी अनुदान मे बनल घरक विवरण, व्यवसायिक तथा प्राविधिक शिक्षा आ तालिम, परिवार मे अक्सर बसोवास कयनिहार परिवारक सदस्य (महिला, पुरुष र अन्य लिंगक) संख्या व परिवारक कृषि सम्बन्धी जानकारी (विवरण) संकलन कयल जायत।
एकर अलावे गणक (जनगणना कयनिहार व्यक्ति) द्वारा प्रत्येक घर-परिवार मे पहुँचिकय ‘मुख्य प्रश्नावली’ पूछल जायत जाहि मे पारिवारिक विवरण आ व्यक्तिगत विवरण संकलन होयत। पारिवारिक विवरण मे घरक स्वामित्व, घरक संरचना, पेय जल, शौचालय, बिजलीक स्रोत, खाना बनेबाक इन्धन सेहो पूछल जायत। तहिना, मृत्यु सम्बन्धी, परिवार मे अनुपस्थित विदेश गेल सदस्य, महिलाक नाम मे घर-जगह स्वामित्व विवरण आ छोट घरेलु व्यवसाय तथा अन्य घरहिक साधन व सुविधाक विवरण सब संकलन कयल जायत। व्यक्तिगत विवरण अन्तर्गत घर-परिवारक सदस्य तथा व्यक्तिक लिंग, उम्र, जाति, भाषा (पुर्खाक भाषा, मातृभाषा आर दोसर भाषा), धर्म, वैवाहिक स्थिति, बालबालिका, अपांगता, बसाईसराई, शिक्षा, महिलाक प्रजनन, आर्थिक क्रियाकलाप आदिक विवरण संकलन कयल जायत।
१५ सँ ४९ वर्षक विवाहित महिला सँ ‘एखन धरि जन्म देल जीवित या मृत कतेक बच्चाक जन्म देलहुँ’ ईहो सब पूछल जायत। तहिना १८ वर्ष सँ कम उम्रक बाल-बालिकाक आश्रित अवस्था पूछल जायत। प्रश्नावली मे १३ किसिम केर विकलांगता समेटल गेल अछि। आर्थिक आम्दानीक काज, काजक किस्म समेटल गेल अछि। तथ्यांक ऐन, २०१५ तथा जनगणना सञ्चालन तथा व्यवस्थापन आदेश, २०७६ मे जनगणना मे पूछल जायवला प्रश्न सभक सूची गजेट मे प्रकाशन करबाक प्रावधान छैक। मन्त्रिपरिषद द्वारा गत सावन २६ गते उक्त प्रश्नावली स्वीकृत कयल गेल छल। ‘नेपाल सरकार द्वारा राष्ट्रिय जनगणना सञ्चालन तथा व्यवस्थापन आदेश, २०७६ केर दफा ४ केर उपदफा (४) मुताबिक राष्ट्रिय जनगणना २०७८ केर प्रयोजनक लेल निम्नलिखित प्रश्नावली स्वीकृत कयल जेबाक ई सूचना प्रकाशन कयल गेल अछि,’ प्रकाशित नेपाल राजपत्र मे उल्लेख अछि।
विभाग द्वारा जारी कार्यतालिका अनुसार आगामी वैशाख २६ गते सँ जेठ १४ गते भीतर घर तथा घरपरिवार सूचीकरण कार्य होयत। तहिना जेठ २५ गते सँ आषाढ़ ८ गते भीतर मुख्य प्रश्नावली जनगणना सम्पन्न होयत। आषाढ़ ८ गते ‘जनगणना दिवस’ मनायल जायत। विभाग द्वारा मस्यौदा प्रश्नावली निर्माण लेल विज्ञ, संघ, प्रदेश आ स्थानीय तह सँ सुझाव संकलन कयल गेल अछि, तहिना राष्ट्रिय महिला आयोग, राष्ट्रिय दलित आयोग, राष्ट्रिय समावेशी आयोग, मुस्लिम आयोग, आदिवासी जनजाति आयोग, मधेशी आयोग, थारु आयोग आर भाषा आयोग सँ सेहो विमर्श कयल जेबाक जानकारी देल गेल अछि। विभाग द्वारा गत आषाढ़ मे नमुना (पाइलट) जनगणना सम्पन्न करैत किछु प्रश्नावली मे सुधार तथा परिमार्जन कयल जेबाक जानकारी सेहो गेल गेल अछि।


text:
नेतृत्वकर्ता मे विवेक केर गंभीर आवश्यकता
नेपाल मे संविधान बनेबाक लगभग आखिर बेर मे प्रदेश (राज्य) बनेबाक सीमांकन केला पर असन्तुष्ट पक्ष द्वारा घोषित आन्दोलन सँ आइ करीब दसम दिन लगातार बन्दीक स्थिति बनल अछि। बाट, विद्यालय, बाजार, ब्यापार – संपूर्ण बन्दक बन्दी बनिकय सोझाँ आयल अछि। नेतृत्वकर्ता आ आन्दोलनकर्ता पक्ष बीच न कोनो वार्ता न कोनो समाधान केर स्थिति सँ आम जनमानस मे आरो असंतोष बढैत जा रहल अछि। अवस्था एहेन वीभत्स भऽ गेल अछि जे बन्दकर्ता आन्दोलनी आ सुरक्षाकर्मी प्रहरी बीच दुइ-तर्फा झड़प भयानक हिंसक बनि सोझाँ आबय लागल अछि। एहि सँ पूर्व भारदह मे आन्दोलनकारी प्रहरीक गोली सँ मारल गेल छल। भैरहवा मे सेहो एकटा आन्दोलनकर्मीक लाश भेटल छल। देशक विभिन्न तराई भूभाग मे थरुहट आ मधेश प्रदेश केर माँगक समर्थन मे अलग-अलग समूह द्वारा आन्दोलन जारी अछि। एहि आन्दोलन मे नेताक बात सुनल जाय तऽ शान्तिपूर्ण माँग करबाक अधिकार अन्तर्गत आन्दोलन जारी रहबाक बात अछि, जखन कि जनता मे व्याप्त असंतोष आ सुरक्षाकर्मी सबहक कर्तब्यनिष्ठ बनि सुरक्षा प्रदान करबाक लेल काज करबाक स्थिति मे द्वंद्व प्रवेश पाबि गेल अछि। एक तरफ सत्ताधारी काँग्रेस आ एमाले आ ताहि संग एमाओवादीक नेतृत्व मे पहाड़ी शासकवर्गक पूर्व दमनमूलक मानसिकता आ दोसर दिशि कमजोर विपक्ष मधेशवादी दल तथा राजनीतिकर्मी नेतृत्वकर्ताक मन मे बैसल अविश्वास चरम पर पहुँचि जेबाक कारण आन्दोलन नितान्त अराजक आ अनियंत्रित रूप मे बढैत देखा रहल अछि। नहिये सत्ताधारी नेतृत्व मे कोनो विवेक, नहिये आन्दोलनकारी मे कोनो विवेक देशहित मे काज करैत बुझाइत अछि, ताहि कारण ई अराजक अवस्था दिन-ब-दिन बिस्फोटक भेल जा रहल अछि। खोखला भरोसा जे आन्दोलनकारीक भावनाकेँ संबोधन कैल जायत, आ खोखला – ढकोसलापूर्ण जिद्द सँ समाधान ताकबाक नियत आन्दोलनकेर तथाकथित नेतृत्वकारीक देखाइत अछि। देशक गृहमंत्री सदन मे बजैत छथि जे पता नहि आगाँ केहन अवस्था मे देश प्रवेश करत। अनिश्चितताक एहेन अंधकारमय अवस्था कोना नियंत्रित होयत, ताहि लेल कियो जिम्मेवार नहि देखा रहल अछि। देश मे मधेशी आ पहाड़ी जनमानस बीच सेहो एहि वातावरण सँ एकटा गंभीर सांप्रदायिक दूरी बनैत देखा रहल अछि। मानवाधिकारकर्मी आ अन्तर्राष्ट्रीय समुदायक हस्तक्षेप – राष्ट्रसंघीय निकायक हस्तक्षेप केर समय प्रत्यक्ष देखाय लागल अछि। नेपाल मे विद्यमान् अनिश्चितता केँ संबोधन करबाक लेल शीघ्रातिशीघ्र कोनो डेग लेब जरुरी अछि, नहि तऽ वास्तवमे ई मुलुक दुर्घटनाक अनिश्चित चक्र मे फँसि जायत, यैह भय व्याप्त अछि।
आइ, कैलालीक टीकापुर मे आन्दोलनकारी आ सुरक्षाकर्मी बीच द्वंद्व भिड़न्तक कारण लगभग १७ प्रहरी अधिकार तथा जवान मारल गेल ओत्तहि ३ टा आन्दोलनकर्मीक मृत्युक खबैड़ अछि। आन्दोलनकारी सब हाथ मे छूड़ा, भाला, गड़ाँस, आदि घातक घरेलू हथियार सहित पेट्रोल बम आदिक संग सुनियोजित ढंग सँ सुरक्षाकर्मी पर आक्रमण केलक, ई बात देशक गृहमंत्री अपन बयान मे कहलैन अछि। स्थानीय संवाददाता लोकनिक मुताबिक सुरक्षा प्रहरी द्वारा निषेधाज्ञा जारी केलाक बाद आन्दोलनकारी सब पूर्ण योजनाक संग ओहि निषेधाज्ञा केँ ध्वस्त करबाक लेल हथियार सँ लैस होइत ‘मरब-मारब’ समान अत्यन्त दुखद आ निन्दनीय तैयारीक संग द्वंद्व भिड़न्त केलक। प्रतिक्रियास्वरूप देशक आन भाग मे सेहो स्थिति तनावपूर्ण बनि गेल अछि। एहेन अवस्थाक सृजन राजनीतिकर्मीक हरमूठाई सँ भेल मुदा नियंत्रण करबाक विवेक कतय सँ आओत एकर कोनो निस्तुकी नहि अछि। कोनो देश मे नव संवैधानिक स्वरूप केर स्थापना लेल असंतोष तऽ होइते छैक, मुदा कम-बेसी कय सब नागरिक केँ अधिकारसंपन्न बनेबाक लेल विवेकक प्रयोग केने बिना नेपाल मे शान्ति नहि आबि सकैत अछि। अनिश्चित बन्दी कोनो बातक समाधान नहि हेतैक, वार्ता आ पूर्व समझौताक सम्मान जरुरी छैक।


text:
कोइ काहू मगन – कोइ काहू मगन!!
प्रसंग: यह मैथिली नहीं, भोजपुरी है जी – एकटा मैथिली गीत सुनि रहल लोकक मुंहे सुनल बात…… नीक-नीक लोकक यैह अछि हाल। मैथिली केँ टाँग-हाथ तोड़िकय अपना केँ भोजपुरी प्रमाणित करबाक कुत्सित कार्यक वृत्तान्त कतेको भेटैत अछि। बाजार मूल्य भोजपुरीक बेसी छैक, सहारा नंगापन-फूहरता जे किछु हो। मैथिली जिन्दाबाद केर अनुभव सँ कहि सकैत छी, यदि एकटा मोडेल केर फोटो लगबैत कोनो समाचार प्रकाशित कय दैत छियैक तऽ ओकरा पढनिहार दिनहि मे हजारों भेटि जाएत अछि, जखन कि भक्ति, आध्यात्म, दर्शन, सामाजिक सरोकार व अभियान केन्द्रित महत्वपूर्ण आलेखक पाठक नगण्य अछि। माछीक संख्या बहुत बेसी देखल जाइछ, लेकिन ओ सब सदिखन विष्ठा समान गंदगी पर जाकय बैसैत अछि। ई गूढ ज्ञान आमजन मे होयब सहजहि संभव नहि।
प्रसंग पर विस्तार सँ बात सुनू!!
अमर नाथ जी आर हम साउथ एक्सटेन्सन – दिल्ली मे हुनकर अफिसे नजदीक रहल अत्यन्त मृदुल व मधुर मैथिली सीताजीक धरती सीतामढी निवासी कौशलजी केर पान दोकान पर पान खा रहल छलहुँ। एक गोट देखय-सुनय मे गौंआँ सनक लागल जे कतहु मजदूरी करैत जीविकोपार्जन करैत छल, ओकर जेबी मे सुन्दर मैथिलीक उदासी – समदाउनक तर्ज पर प्रसिद्ध लोकगीत बाजि रहल छल। एकटा मजदूरवर्गक युवा आ दिल्ली समान परदेश मे एहि रूप मे मैथिली गीत मदहोशी – दीवानगीक संग भेटत, ई हमरा सनक अभियानीक लेल परमानन्द केर विषय छल। पूछला पर ओ दुनू बात नकारि गेल, भाइ मिथिला सँ छह कि, कहलक नहीं जी, मैं तो राजस्थान का हूँ… आ मैथिली गीतक प्रेमी छह कि… कहलक नहीं जी, मैं तो भोजपुरी गीत का शौकीन हूँ। कहलियैक, रे भाई! ये तो मैथिली गीत तुम सुन रहे थे इसीलिये जिज्ञासा किये…. कहलक, मुझे नहीं पता लेकिन मैं तो भोजपुरी ही समझ रहा था।
बाजार मे जे देखाइत छैक, वैह बिकाइत छैक। भोजपुरीक लोकप्रियता भले जाहि कारण सँ भेल हो, मुदा मैथिली सँ सौ गुना बेसी छैक। मैथिली केर प्रसार क्षेत्र एक-दुइ देश नहि वरन् अनेको देश मे भेल छैक। आर तऽ आर, मात्र किछु सौ वर्षक पुरान भाषा हिन्दी आइ कतेक लोकप्रिय बनि गेलैक अछि जे अंग्रेजी, फ्रेन्च, लैटिन, जर्मन संग प्रतियोगिता करैत अन्तर्राष्ट्रीय स्वीकृत भाषाक दर्जा पाबि चुकल छैक। देश-विदेश सब ठाम एकर मनोरंजनात्मक सामग्री बाजार कय रहलैक अछि। मैथिलीक दिन सुदिन करबाक लेल के? न राज्य न संस्था न संगठन न समूह…. लेल्ला-बेथल्ला मैथिली मात्र रमानाथ झा समान जुझारू निर्माताक बले हाफ मर्डर बनबैत छैक, तऽ किसलय समान घूमन्ते मैथिली दिवानाक बले उद्घोषण सामर्थ्यक संग नव पीढी केँ जोड़ि रहलैक अछि, प्रवीण समान अपरिपक्व – आधा-अधूरा जानकारक बले तरह-तरह केर अभियान चला रहलैक अछि….. कहाँ कोनो ताहि तरहक सपोर्ट छैक मैथिलीक पास जेकर बदौलत ई भोजपुरी वा हिन्दी समान बाजार मे उतैर सकत? जे छैक से अपने पैर पर ठाढ संघर्ष करैत छैक, मुदा सब स्वाभिमानी छैक, ई शक्ति हिन्दी या भोजपुरी मे कदापि नहि छैक। ओकरा सबकेँ नंगापन आ फूहरताक सहारा लेबय पड़ैत छैक, मुदा मैथिली विदेहराज केर ओहेन शक्तिमान् भाषा थिकैक जाहि मे गारियो सुनब मधुर छैक, अभागल केँ के पूछैत अछि जे अपन भाषा सँ अपने छीह कटैत अछि।
रविन्द्र जैन मैथिली मे गेलनि, एहि पर शंका कियैक?
रविन्द्र जैन एकटा प्रसिद्ध व्यक्तित्व गीत-संगीतक दुनिया मे बनलाह। बालीवूड केर बादशाहत मे अपन विधाक बदौलत ओहो एकटा अलगे चीज प्रमाणित भेलाह। हुनकर भजन, भाव, अभिव्यक्ति आ समर्पण – ई केकरो प्रभावित करयवला छैक। बात छैक, किसलय कृष्ण समान समर्पित मैथिली उद्घोषक एवं मैथिली फिल्म केर जानकार एवं विश्लेषक कहलनि जे सर्वप्रथम ओ रामानन्द सागर कृत् रामायण धारावाहिक मे मैथिलीक प्रयोग केँ अपन स्वर देलनि – एहि मे अतिश्योक्तिपूर्ण शंका उठेबाक कारण कि? किसलय केर जानकारी वा ई कथन अहाँकेँ चूभि गेल – या कोनो तरहें अहाँक आन-मान-शानक खिलाफ भेल जे ‘झूट्ठा सब द्वारा कूप्रचार’ कहि ओकरा अपमानित केलहुँ? या फेर एना लागल जे अहाँक उपलब्धिक रिकार्ड कतहु भ्रमित भऽ जायत? कि कारण छैक जे एहि विन्दु पर घस्साघस्सी चैल रहल अछि? मैथिलीक ओहिना दुर्दिन चलि रहलैक अछि, ताहि मे रविन्द्र जैन केर योगदानक चर्चा सँ एकटा बाजार मूल्य बढेबाक स्तरीय दावा पर बिना पूर्ण जानकारीक प्रहार करबाक कुत्सित मानसिकता केँ हम कि मानी?
हरि: हर:!!


text:
पटना। 30 नवम्बर। 8 नवम्बर केँ बाद सँ नोटबंदी केँ लगातार विरोध क' रहल लालू यादव कैल्ह मंगलवार क' अप्पन रुख बदललन्हि। लालू यादव नोटबंदी केर समर्थन करैत बाजला कि हुनक विरोध सिर्फ एहि केँ लागू करबा म' भेल अव्यवस्था आर बदइंतजामी लेल छल, नहि कि ऐहिक पाछा कुनु नुकायल मकसद छल। नोटबंदी केर समर्थन करैत आब लालू यादव अप्पन गठबंधन सरकार केँ सहयोगी आर बिहार केँ मुख्यमंत्री नीतीश कुमार संग ठाढ़ भ' गेल छैथ। सभ विपक्षी दल म' एखन धरी नीतीश असगरे छला, जे खुलिकें नहि सिर्फ नोटबंदी केर समर्थन केलन्हि, बल्कि एहि डेग लेल मोदी सरकार केर तारीफ सेहो केलन्हि। एतबे नहि, ई नीतीश केर असर छल कि हुनकर पार्टी जनता दल यूनाइटेड (JDU) विपक्ष द्वारा बजाओल गेल 'जन आक्रोश दिवस' सँ सेहो दूर रहल।
नीतीश द्वारा नोटबंदी केँ फैसलाक संग ठाढ़ होयबा क' बिहार केँ राजनीति म' होमै बला संभावित बदलाव केर संकेत मानल जायत छल। अनुमान लगाओल जे रहल छल कि नीतीश BJP केँ करीब भ' रहल छल। एहि नव घटनाक्रम आर कयासबाजि केँ बीच लालू यादव केर पत्नी आर बिहार केँ पूर्व मुख्यमंत्री राबड़ी देवी कैल्ह मंगलवार दिन नीतीश कुमार पर काफी तल्ख बयान सेहो देलन्हि। हालांकि बाद म' ओ अप्पन बयान क' मजाक बतौलन्हि। एहि सभक बीच नीतीश कुमार कैल्ह मंगलवार क' लालू केँ घर पहुंचला। ऐहिक बाद लालू यादव नीतीश कुमार केर मौजूदगी म' अप्पन पार्टी राष्ट्रीय जनता दल (RJD) केँ विधायक सभ सँ कहलन्हि कि ओ नोटबंदी केर समर्थन करैत छैथ, लेकिन केंद्र द्वारा ऐहिकें लागू करबा म' भेल अव्यवस्था आर अपर्याप्त तैयारि केर विरोध म' छैथ।


text:
पटना। 16 मार्च। आब जल्दे बिहारक सभ प्रतियोगी परीक्षा ऑनलाइन लेल जायत। बिहार कमर्चारी चयन आयोग पेपर लीक कांड से सबक लैत बिहार सरकार आब राज्य प्रतियोगी परीक्षा सभकेँ ऑनलाइन आयोजित करबाक मोन बना रहल अछि। आय गुरुवार दिन एक निजी चैनल से बातचीत करैत बिहार के शिक्षा मंत्री अशोक चौधरी कहलनि कि बिहार मे आब सभ प्रतियोगी परीक्षा क' ऑनलाइन आयोजित करबाक लेल काज शुरू काएल जे रहल अछि। जाहि तरहे एहिबेर बिहार कर्मचारी चयन आयोग केर परीक्षा मे धांधली भेल, ओहिसे सबक लैत राज्य सरकार परीक्षा सभकेँ ऑनलाइन आयोजन पर तेजी सँ काज क' रहल अछि।
अशोक चौधरी कहलनि कि मुख्यमंत्री नीतीश कुमार सेहो कहलनि अछि कि बिहार मे परीक्षार्थि सभक नीक भविष्य के देखैत आब सभ प्रतियोगी परीक्षा ऑनलाइन आयोजित करबाक जरूरत अछि। शिक्षा मंत्री कहलनि कि ऑनलाइन परीक्षा होयबा सँ धांधली केर कम आशंका रहैत अछि। एहि संबंध मे दोसर एजेंसि सभसे जानकारी एकट्ठा काएल जे रहल अछि आओर एहिके जल्दे लागू काएल जायत। आगा ओ कहलनि ऑनलाइन परीक्षा केँ पहिने प्रतियोगी परीक्षा मे लागू काएल जायत। ऐहिक बाद सफलता भेटला पर बोर्ड परीक्षा मे एहि एहिके लागू काएल जायत।


text:
मैथिली-मिथिलाक लिटमस टेस्ट
ओ हमर भाषा पर आरोप लगबैत छल जे तोरा सब ई भाषा केँ हड़ैप लेलहक, सबटा मंच, पोथी प्रकाशन, सांस्कृतिक कार्यक्रम, गाम, समाज, सब दिश खाली तोरे जातिक लोकक नाम रहैत छह… आर-आर कतेको आरोप लगबय मे ओ सब दिन आगाँ रहल। ओ स्वयं एक बुझनिहार आ पढल-लिखल लोक रहय, आर भाषा, संस्कृति, आदि जे गैर-राजनीतिक विषय होइत छैक ताहि मे योग्यता पहिल सवाल होइत छैक आगू होयबाक लेल, एतय जाति देखि आरक्षणक बात नहि चलैत छैक, ओकरा कतेको बेर बुझेलियैक। लेकिन रहय मुंहलगुआ दोस्त, बेर-बेर सुग्गारटान रटिकय ओ यैह शिकायत, आरोप, उपराग, उलहन सब देल करय।
एक बेर हमरो भाँज सुतैर गेल। ओकरा कहलियैक जे भाइ रे एना करे, तूँ एकटा लिस्ट बना जाहि मे ओहि सब व्यक्तिक नाम लिखे जेकरा तूँ बुझैत छिहीन जे अपना सभक मैथिली लेल, मिथिला लेल, समाजक पिछड़ापन दूर करबाक लेल, आर्थिक विकास लेल – आदि विभिन्न विषय मे नीक योगदान करैत अछि, कय सकैत अछि वा करबाक संभावना ओकरा मे छैक। संयोग देखू! ओ गछि लेलक ई काज। हम कहलियैक जे तोरा सँ जे लिस्ट बनैत छह भाइ से प्लीज फेसबुक पर पोस्ट कय केँ जनताक रायशुमारी कय लेल करिहह। एहि मे तूँ अपन किछु विशेषज्ञ मित्र जिनका तोरे जेकाँ बहुते बेर एहने आरोप-शिकायत सब रहैत छन्हि, ताहि वरिष्ठजन सब सँ सेहो सलाह-मशवरा कय लिहह।
ईमानदारी सँ हमर ओ दोस्त सूची बनबय मे लागि गेल। २ गोट तथाकथित वरिष्ठ सहयोगी बनौलक। एकटा राष्ट्रीय स्तरक अखबारक सम्पादक रहल व्यक्ति छलाह। ओ स्वयं कइएक बेर मैथिली भाषा आ मिथिला अभियानी पर अपन बौद्धिक प्रहार केने रहथि। अनेकों आरोप लगबैत रहल छलाह। बेसीकाल अपनहि उदाहरण देल करथि, देखू जे हमरा एतेक महान लोक जे एतेक पैघ अखबार मे सम्पादक बनलहुँ (जखन कि ओ राजनीतिक परिवर्तनक समय राजनीतिक दलहि केर सिफारिश सँ बनल छलाह), तैयो हमरा मैथिली-मिथिलाक मंच नहि भेटैत अछि। आर, दोसर एकटा गैर-मैथिलीभाषी मुदा मैथिलीभाषाभाषीक संगत मे रहनिहार अभियानी व्यक्ति रहथि। मैथिलीक बीच गैर-मैथिली मे सहयोगक भावना ओना त बहुत रहैत छैक, मुदा कनेक होशियारी जेकरा मे आबि गेल ओ त फेर अपन खुरपूजाइ लोक करय सेहो तकैत छैक। ओ सब बात बुझितो जानिबुझिकय मैथिलीभाषी केँ आपस मे विखंडित करबाक एकटा नीति ‘फूट डालो शासन करो’ पर चलैत छल। हमर ओ मित्र एहि दुइ व्यक्तिक संग लेलक।
पहिल सूची जारी भेल। सूची प्रकाशित करैत ओ अपन मोनक शिकायत पहिने राखि देलक जे मैथिली-मिथिला मंच पर केवल उच्च जातिक लोकक सहभागिता बेसी देखल जाइछ, एना लगैछ जेना कोनो सिन्डिकेट हो, ताहि सिन्डिकेट केँ तोड़बाक लेल यथार्थ योग्य आ महत्वपूर्ण व्यक्ति सभक नाम समेटबाक लेल ई प्रथम सूची जारी कयल जा रहल अछि। एहि सूची केँ पूर्णता देबाक लेल लोक सब आरो-आरो व्यक्ति केँ नामक सुझाव आ हुनकर योग्यता-दक्षता किंवा योगदानक विषय मे ओकरा मैसेज करथि, अथवा फोन करथि, आदि-इत्यादि लिखिकय ओ पोस्ट कय देलक। फेर कि छलैक…. लागि गेल लाइन ओकर पोस्ट पर… यौ! अहाँ कि एतबे लोक केँ बड़का अभियानी बुझि लेलियैक? से एहि मे फल्लाँक नाम कियैक नहि अछि? ओकर-ओकर नाम लिखू। ओ बेचारा लगे हाथ अपन सूची केँ सुधार करैत गेल। कतेको नाम जुड़ि गेलैक। नाम जुड़बाक क्रम एखन धरि जारिये छैक। अन्त मे ओ थाकिकय चूर भऽ गेल। हम कहलियैक, कोनो बात नहि। आबय न दिहीन नाम। जोड़ैत चले।
बहुत महीना बीतल। एक दिन फेर हम आ दोस्त विचार कयलहुँ जे आब एकटा एहेन मंच सजायल जाय जाहि पर लिटमस टेस्ट करब ई नवका अभियानी आ भाषाप्रेमी संगहि विद्वान् आ साहित्यकार लोकनिक। ओ फेर हमरा सँ झगड़ा करय लागल। “ई कोन बात भेलैक? सूची मंगलें से बना देलियौक। आब आयोजन तूँ करे।” – अरे! नहि दोस्त! आयोजन हम आ तूँ मिलिकय करे। लेकिन बजो एहि नवका सूचीक सारा लोक केँ। देख जे कतेक अबैत छौक। विषय चुन अपन भाषा, संस्कृति, समाज आ कहे जे अपन-अपन पाय खर्चा कय केँ सहभागिता जनाबय लेल आबय। – हम बुझेलियैक। ओ फेर गफलत मे चलि गेल। कहय लागल, “फल्लाँ-फल्लाँ आयोजन मे लोक अपन पाय खर्चा कय केँ गेल रहैक?” हम कहलियैक जे मैथिली-मिथिलाक अधिकांश कार्यक्रम मे आयोजक केलक २ लाख खर्च आ सहभागी करैत अछि ५ लाख खर्च। तखन मंच सजैत छैक।
बड जिरह भेल। ओकरा सब किछु जोड़ि-जाड़ि देखइयो देलियैक। “देख, आयोजक के जिम्मा मंच उपलब्ध करेनाय, खुएनाय-पियेनाय आ सुतेनाय, बड बेसी त होटल सँ कार्यक्रम स्थल धरि गाड़ी सँ अननाय-पहुँचेनाय। बाकी जे लोक सब पहुँचल, कियो हवाईजहाज, कियो रेलगाड़ी, कियो बस, कियो कार, आदि सँ, ओ सबटा अपन खर्च सँ… आर खर्चाक सीमा नहि रहि जाइत छैक। प्रति व्यक्ति १० हजार सँ २५ हजार तक खर्च भऽ जाइत छैक।” ओहि बेचाराक माथ पटपटा गेलैक। कहलक जे तखन छोड़ आयोजन। के एतौक एतेक खर्च कय केँ? हम मुस्कियाइत ओकरा जबाब देलियैक जे तखन सूची बिसैर जो आ खुल्ला आमंत्रण दय दिहीन। फेर नहि कहिहें जे सबटा बाभन-कायस्थ टा आबि गेलौक। …. भाग २ मे कहब जे फेर कि भेलैक!!
हरिः हरः!!


text:
इस संस्था के अध्यक्ष श्री संजय झा "नागदह" कहला कि एहि संगोष्ठी मे मैथिली साहित्य के अनेको प्रसिद्ध साहित्यकार जेकि मैथिली साहित्य अकादमी आओर साहित्य अकादमी सँ सम्मानित भ' चुकल छैथ अप्पन - अप्पन विचार से मैथिली प्रेमी क' संबोधित करथिन।
संगोष्ठी केर आयोजन तीन चरण मे होयत। पहिल साहित्यिक होयत जाहिमे संस्था द्वारा स्मारिका केर विमोचन कायल जायत। दोसर चरण मे कविता पाठ होयत जाहिमे मैथिली के दिग्गज - दिग्गज कवि - कवियित्रि अप्पन ओजपूर्ण वाणी से कविता पाठ करथिन। तेसर चरण मे सांस्कृतिक कार्यक्रम केआयोजन होयत जाहिमे मैथिली के कैको सुप्रसिद्ध गायक - गायिका संगीत प्रस्तुत करथिन।
एहि बीच विद्यापति रचित गोसाउनिक गीत आओर छन्द काव्य पर कत्थक नृत्य ह्रदय राय जी द्वारा प्रस्तुत कायल जायत। राम चन्द्र मिश्र "मधुकर", डॉ० उदय नारायण सिंह"नचिकेता", मृदुला प्रधान, कामिनी कामायिनी, चंद्रशेखर पासवान, कुमकुम झा, जगदानंद झा "मनु', महेश झा"डखरामी", मनीष झा "बौआभाई", कुमारी शुभांगिनी चौधरी' मुख्य रूप सँ एहि संगोष्ठी मे भाग लेथिन।
एहि संगोष्ठी केर अध्यक्षता वरिष्ठ साहित्यकार डॉ० उमाकान्त झा करता। संगोष्ठी मे विशेष अतिथिक रूप मे मैथिली - भोजपुरी अकादमी के उपाध्यक्ष कुमार संजॉय सिंह आओर सुप्रसिद्ध लोक गायिका विजय भारती भाग लेथिन।
मैथिली संगीत केर प्रसिद्ध गायक विकास झा, आनन्द मोहन झा, गायिका विजया भारती, मैथिली ठाकुर, अंजू झा "रंगीली भौजी", व अन्य सेहो अप्पन प्रस्तुति देथिन।


text:
यंग क्रिकेट कल्ब पहिने जायका एलेवेन केँ हरा फाइनल मुकाबले लेल क्वालिफाई क' चुकल अछि। कैल्हिक मैचक टाॅस केँ अतिथि दरभंगा जाले प्रमुख श्री भूषण जी छला। टाॅस जीत बल्लेबाजी करैत गुणा एलेवेन पिलखवाड़ 20 ओवर मे 9 विकेट पर सम्मानजनक स्कोर 127 रनक लक्ष्य राखलक। गुणा एलेवेन केँ शुरुआत बहुत धीमा रहल आओर लगातार विकेट गिरैत रहल। राजा आतिश बल्लेबाजी करैत रन गति तेज क' देलक ओतहि राजेश जिम्मेदारी आओर संघर्षपूर्ण पारी खेलैत टीमक स्कोर 127 पहुंचा देलक।
बल्लेबाजी करे उतरल आफताब एलेवेन ठिकहा केँ सलामी बल्लेबाज सुशांत पहिले ओवर मे दू छक्का आओर एक चौका सँ16 रन बना देलक।अमर केँ बेहतरीन अर्द्धशतक 55 रनक बदौलत ठिकहा 16हम ओवर मे 133 रन बना, 6 विकेट सँ अप्पन नाम जीत दर्ज करा फाइनल मे पहुंचे बला दोसर टीमक रूप मे क्वालिफाई क' लेलक। दुनू टीमक कप्तान अध्यक्ष, कमिटी आओर अतिथि सभक आभार व्यक्त केलनि।
कैल्हिक मैच केँ मुख्य अतिथि बेनीपट्टी अनुमंडल विकास पदाधिकारी डॉ अभय कुमार मैन आॅफ द मैच विजेता राणा केँ बल्ला आओर प्रशस्ति पत्र देलनि आ अप्पन सम्बोधन मे ट्रस्ट आओर कमिटी केँ एहि तरहक आयोजन करबाक लेल सराहना केलनि। संगहि ओ बेनीपट्टी पदाधिकारी सभक प्रयास सँ बेनीपट्टी मे निर्माण होमै बला इनडोर स्टेडियम आओर जीम (व्यायामशाला) केँ होमै बला निर्माणक सेहो जानकारी देलनि। आगा ओ कहलनि कि युवा सभकेँ एहि क्षेत्रक विकास, स्वच्छता अभियान आओर जागरूकताक लेल पहल करबाक जरुरत अछि।
ओतहि अतिथि बेनीपट्टी अंचल अधिकारी श्री पुरेन्द्र सिंह दुनू टीम आओर आयोजन समिति केँ हौसला बढ़बैत खेल केँ विभिन्न धर्म, समुदाय आओर वर्ग सभकेँ जोड़बाक अहम हिस्सा बतौलनि। संगहि ट्रस्ट द्वारा कायल जे रहल एहि टुर्नामेंट केर सराहना केलनि। अंत मे अध्यक्ष विनोद शंकर झा लड्डू दुनू पदाधिकारी केँ आयोजन मे आबिकें कमिटी सदस्य सभक उत्साहवर्धन लेल आभार व्यक्त केलनि आओर कमिटी सदस्य समीर मोनू, अजित, शैलेन्द्र कुमार मिश्र, नंदन, मुरारी, दीपक, गणपति, राहुल, विकास, श्याम, आदि केँ सहयोग लेल धन्यवाद देलनि।
एहि टूनामेंटक फाइनल 4 फरवरी, रवि दिन यंग क्रिकेट क्लब दरभंगा आओर आफताब एलेवेन ठेकहा सीतामढ़ी केँ बीच शिवनगर मैदान पर खेलल जायत।
युगान्तर ट्रस्ट द्वारा प्रायोजित मिथिला कप- 2018 - लीग मैच स्कोर विवरण;
दोसर सेमीफाइनल मैच
आफताब एलेवेन ठिकहा, सीतामढ़ी vs गुणा एलेवन पिलखवाड़, मधुबनी
टाॅस - गुणा एलेवन (बल्लेबाजी) -127 रन (20ओवर)/9 विकेट।
आफताब ऐलेवन -133/4 विकेट (15.4ओवर)
परिणाम -आफताब एलेवेन ठिकहा 6 विकेट सँ विजयी।
मैन ऑफ द मैच - राणा (55 रन)


text:
“आइ आ मैथिल महिला समाज”
– विचार आलेख
नारी सृष्टि निर्माताक अद्वितीय कृति थिकी। कोमलता, मधुरता, पवित्रता, दिव्य गुणक प्रतीक नारी बहिन, विधा, श्रद्धा, शक्ति, अन्नपूर्णा थिकी। नारी मे पृथ्वी जेहेन क्षमता, सूर्य जेहेन तेज, समुद्र जेहेन गंभीरता, पुष्प समान मोहक सौन्दर्य, कोमलता, चन्द्रमा समान शीतलता – नारी सृष्टिक उत्सर्ग, मानवक जननी, बालकक प्रथम गुरु आर पुरुषक प्रेरणा होएत छथि नारी। ओ एकटा एहेन छायादार वृक्ष थिकी जिनकर छायाक तर पुरुष समाज अपन समस्त व्यथा केँ बिसैर जाएत छथि। हर रूप मे नारी पूजनीय आर आदरणीय छथि।
सत् युग हो या कलि युग, नारी काल्हियो श्रेष्ठ छलीह आर आइयो संस्कारक खान थिकी। आजुक वर्तमान युग मे जतय हरेक वर्ग – हरेक जाति मे महिला समाजक उत्थान आर शिक्षाक प्रसार भऽ रहल अछि, एहेन समय भले हमर मिथिलांचलक महिला कोना पाछू पड़ि सकैत छथि। दोहरायल दायित्व सँ बान्हल मिथिलाक महिला लोकनि अपन दोब्बर शक्तिक प्रदर्शन करैत सिद्ध कय देलनि अछि जे समाजक उन्नति मात्र पुरुषहि टा’क कान्ह पर नहि, अपितु हुनका लोकनिक हाथक सहारा लेलाक बादे ऊँचाई केर दिशा मे अग्रसरता भेटैत छैक।
वर्तमान मे मिथिलांचलक महिला लोकनि समाज-सेवा, राष्ट्र-निर्माण आर राष्ट्र-उत्थानक अनेको कार्य मे लागल छथि। आब ओ सब लेखिका, पत्रकार, संपादिका, कवियित्री, साहित्यकार, वायूयान उड़ाबयवाली पायलट, राजनीतिज्ञ, उद्योगपति आदि बनैत सब क्षेत्र मे अपन कार्यक्षमताक उल्लेखनीय परिचय देश-विदेश मे ख्याति अर्जित केलनि अछि।
ओ स्वतन्त्र छथि अपन जीवन मे, शिक्षित छथि, समाज मे हुनकर अपन पहिचान छन्हि, अपन अस्तित्व छन्हि, आत्मनिर्भर छथि। अपन संस्कार केर संग ओ खुश छथि, आजाद छथि, मिथिलांचलक नाम रौशन कय रहली अछि।
ई सब किछु देखब, सुनब आर कहब मे कतेक नीक लगैत अछि जे हम मैथिल महिला आइ दोसर वर्ण ओ जातिक महिला सब जेकाँ उन्नत छी, लेकिन…….. अफसोस जे ई सब बात सिक्काक एक पटल मात्र छी। सिक्काक दोसर पटल एहेन कुरूप अछि जेकर चर्चा करैत आत्मा पर्यन्त लजा उठैत अछि। एहेन आजादी, शिक्षा पेबाक अधिकार, आर अपन भविष्य स्वयं चुनबाक सौभाग्य हमर मिथिलाक सब बेटीधन केँ आर महिला समाज केँ प्राप्त नहि छन्हि। आइ धरि बहुतो गाम केर विभिन्न समुदायक मैथिल परिवार मे बेटी सब केँ बस कनिके शिक्षा देल जाएत अछि, एना कहू जे बेटी सब केँ ओतबे पढायल जाएत अछि जे ओकर विवाह कोनाहू भऽ जाउक, ओकरा निरक्षर नहि कहल जाय। एना मात्र एहि लेल होइछ जे बेसी पढल-लिखल बेटीक लेल ओकरो सँ बेसी शिक्षित आ बेहतर नौकरी करयवला वर अभिभावक नहि कीन पेता। जी हाँ पाठक लोकनि! वर कीनब यानि ‘दहेज’ ओ नहि दय पेता। केवल यैह कारण सँ ओहि प्रतिभावान् बालिका केँ शिक्षा सँ वंचित रहय पड़ैत अछि।
ई ओकरा लोकनिक अपन चुनल गेल भविष्य नहि थीक, ई समाज मे पसरल दहेजक कूरीतिक प्रभाव थीक जे ओकरा सँ ओकर अधिकार छीन रहल अछि। मध्यमवर्गीय परिवार आइयो बेटीक जन्म पर प्रसन्नता नहि पबैत अछि। बल्कि ओकर जन्म होइते तिलक केर वास्ते पाइ जोड़ब शुरू कय दैत अछि। बिना तिलक गनने मिथिला मे कन्याक बियाह करीब-करीब असंभव अछि। शायद यैह कारण एतय लोक केवल बेटा होयबाक कामना करैत अछि।
किछु संवेदनशील लोक छथि जे एहि प्रथाक विरोध करैत छथि, लेकिन केवल एहि मुट्ठी भरि लोक सँ ओहि हजारों-लाखों महिला लोकनिक कल्याण नहि भऽ सकैत अछि जेकरा अपन बेटी होयबाक अफसोस अछि। लोक केँ अपन एहि संकीर्ण सोचकेँ बदलबाक आवश्यकता अछि, जरुरत अछि सही शिक्षा केर, सही विचारधारा केर… कियैक तँ जखन कोनो घरक एकटा बेटी शिक्षित होएत अछि तऽ ओकरा संग पूरा परिवार शिक्षित होएत अछि। परिवार सँ समाज आ समाज सँ पूरा देश शिक्षित होएत अछि।
हमरा लोकनिक मैथिल संस्कृति आर सभ्यता बहुत महान अछि। मैथिल महिला लोकनि चाहे ओ धनिक होइथ वा गरीब, शहरी होइथ वा ग्रामीण, अपन संस्कारक सुगंध सँ हमेशा समाजकेँ सुवासित करैत रहली अछि, आर करिते रहती।
मैथिली जिन्दाबाद – मैथिली वेब न्युजपोर्टलक पाठक लेल एकटा अपन हिन्दी रचना सेहो पठा रहल छी।
मैं मिथिला की बेटी
– रितू झा, लेखिका/आकाशवाणी उद्घोषिका, जमशेदपुर
मैं मिथिला की हूँ नारी
सीता मैया सी सुकुमारी
अपने संस्कृति की रक्षा करती
मर्यादा अपनी हूँ जानती
कर कमलों से अपने गीत
नया इतिहास हूँ रचती
मन में अपना राम बसाए
संस्कारों की ध्वजा उठाए
चलती रहती हूँ काँटों पर
लहू पैरों पर, मुख पर हँसी सजाए
मैं मिथिला की नारी
बस इतनी कामना हूँ करती
मिथिला की हर बेटी को
जनक पिता, और पति राम मिले
सबके चेहरे खिले रहे
किसी के घर की बेटी न जले
मैं मिथिला की बेटी
यही प्रार्थना हूँ करती
दे दो मुझे केवल एक अवसर
आसमा छू सकती हूँ
करो भरोसा मुझपर भी
मैं बेटों से बेहतर बन सकती हूँ…..